[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.12.2005

COM(2005) 705 τελικό

2005/0277 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του έβδομου προγράμματος πλαισίου και οι κανόνες διάδοσης των ερευνητικών αποτελεσμάτων (2007-2013)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Η πρόταση για το έβδομο πρόγραμμα πλαίσιο (ΠΠ7) που εξέδωσε η Επιτροπή στις 6 Απριλίου 2005 συνοδευόταν από έγγραφο εργασίας των υπηρεσιών της Επιτροπής με τίτλο “Απλοποίηση του 7ου προγράμματος πλαισίου” στο οποίο προσδιορίζονται ως αναγκαία 10 βασικά μέτρα και υπογραμμίζεται η σημασία της απλοποίησης ως “κρίσιμου παράγοντα επιτυχίας”.

Η πρόταση της Επιτροπής για τους κανόνες συμμετοχής στο έβδομο πρόγραμμα πλαίσιο προσφέρει ένα κατάλληλο μέσο για την εφαρμογή πολλών πτυχών αυτής της απλοποίησης και για την περαιτέρω αξιοποίηση των αρχών που τέθηκαν με το ΠΠ6.

2. ΝΟΜΙΚΗ ΒΑΣΗ

Η παρούσα πρόταση κανονισμού του Ευρωπαϊκού Κοινοβουλίου και του Συμβουλίου βασίζεται στο άρθρο 167 του κεφαλαίου XVIII της συνθήκης ίδρυσης της Ευρωπαϊκής Κοινότητας, το οποίο προβλέπει, για την εφαρμογή του πολυετούς προγράμματος πλαισίου έρευνας της Κοινότητας, τον καθορισμό των κανόνων συμμετοχής των επιχειρήσεων, των κέντρων ερευνών και των πανεπιστημίων και των κανόνων διάδοσης των αποτελεσμάτων της έρευνας. Οι κανόνες αυτοί ορίζουν τα δικαιώματα και τις υποχρεώσεις των νομικών οντοτήτων που επιθυμούν να συμμετάσχουν στο πρόγραμμα πλαίσιο και θέτουν τις αρχές αξιοποίησης και διάδοσης των αποτελεσμάτων που προκύπτουν από αυτή τη συμμετοχή. Το έβδομο πρόγραμμα πλαίσιο τίθεται σε εφαρμογή σύμφωνα με τις διατάξεις του δημοσιονομικού κανονισμού και των κανόνων εφαρμογής του, καθώς και σύμφωνα με τους κανόνες που αφορούν τις κρατικές ενισχύσεις, και ιδίως τους κανόνες για τις κρατικές ενισχύσεις υπέρ της έρευνας και τις ανάπτυξης.

3. ΠΡΟΓΕΝΕΣΤΕΡΕΣ ΔΙΑΒΟΥΛΕΥΣΕΙΣ

Πραγματοποιήθηκαν διαβουλεύσεις με τα ενδιαφερόμενα μέρη, τα κράτη μέλη και τις συνδεδεμένες χώρες σχετικά με τις πιθανές τροποποιήσεις των κανόνων συμμετοχής του ΠΠ7, στα πλαίσια συνεδρίων και μέσω μιας ιστοθέσης διαβούλευσης που δημιουργήθηκε για τον σκοπό αυτό. Επιπλέον, ζητήθηκε η άποψη της επιτροπής μικρότερων συντελεστών της έρευνας προκειμένου οι τροποποιήσεις να μην φέρουν σε μειονεκτική θέση τους συμμετέχοντες αυτού του είδους.

4. ΠΕΡΙΕΧΟΜΕΝΟ

Η παρούσα πρόταση περιέχει τέσσερα κεφάλαια: εισαγωγικές διατάξεις (αντικείμενο, ορισμοί, και εμπιστευτικότητα), συμμετοχή στις έμμεσες δράσεις (ελάχιστες προϋποθέσεις συμμετοχής, διαδικαστικές λεπτομέρειες, και ιδίως ελάχιστος αριθμός συμμετεχόντων, τόπος εγκατάστασής τους, υποβολή και αξιολόγηση των προτάσεων, εκτέλεση των έμμεσων δράσεων και συμφωνίες επιχορήγησης, παρακολούθηση των έργων και των προγραμμάτων, χρηματοδοτική συνεισφορά της Κοινότητας: επιλεξιμότητα για χρηματοδότηση και μορφές επιχορηγήσεων, ποσοστά απόδοσης δαπανών, πληρωμή, διανομή, ανάκτηση και εγγυήσεις), η Ευρωπαϊκή Τράπεζα Επενδύσεων , και κανόνες διάδοσης και αξιοποίησης και δικαιώματα πρόσβασης (κυριότητα, προστασία, δημοσίευση, διάδοση και αξιοποίηση, και δικαιώματα πρόσβασης σε προϋπάρχοντα και νέα στοιχεία).

Ο ελάχιστος αριθμός συμμετεχόντων και οι προϋποθέσεις ως προς τον τόπο εγκατάστασης των συμμετεχόντων καθορίζονται ανάλογα με τον τύπο της δράσης. Οι νομικές οντότητες που είναι εγκατεστημένες σε συνδεδεμένες χώρες μπορούν να συμμετέχουν υπό τους ίδιους όρους με εκείνους που ισχύουν για τις νομικές οντότητες που είναι εγκατεστημένες σε κράτη μέλη.

Οι κανόνες ορίζουν τις διαδικασίες προκήρυξης προσκλήσεων υποβολής προτάσεων και τις σχετικές εξαιρέσεις, καθώς και τις διαδικασίες υποβολής, αξιολόγησης, επιλογής και κατακύρωσης. Επιπλέον, ορίζουν τις διαδικασίες διορισμού εξωτερικών εμπειρογνωμόνων. Για τις διαδικασίες υποβολής, αξιολόγησης, επιλογής και κατακύρωσης, καθώς και για τις διαδικασίες διορισμού των ανεξάρτητων εμπειρογνωμόνων, η Επιτροπή θα εκδώσει πιο λεπτομερείς εσωτερικούς κανόνες. Οι κανόνες αυτοί θα περιλαμβάνουν ειδικές διατάξεις για τις διαδικασίες υποβολής δύο σταδίων (οι οποίες θα χρησιμοποιούνται σε μεγαλύτερο βαθμό, κατά περίπτωση, π.χ. όταν αναμένεται υποβολή υπερβολικά υψηλού αριθμού προτάσεων, για τα έργα μεγάλης κλίμακας, για τον περιορισμό του κόστους εκπόνησης προτάσεων που ενδεχομένως δεν θα χρηματοδοτηθούν, κτλ.) και για την αξιολόγηση δύο σταδίων (για μοναδική υποβολή). Οι εσωτερικοί αυτοί κανόνες θα διατηρούν, χωρίς ουσιαστικές αλλαγές, τη διαδικασία αξιολόγησης που έχει αναπτυχθεί για τα προηγούμενα προγράμματα πλαίσια. Θα αυξηθεί κατά το δυνατόν η χρήση της εξ αποστάσεως αξιολόγησης και θα βελτιώνεται συνεχώς η πληροφόρηση που παρέχεται στους αξιολογητές. Θα εξορθολογισθεί η χρήση των ακροάσεων. Τα κριτήρια αξιολόγησης ορίζονται πλέον στα ειδικά προγράμματα και όχι στους κανόνες συμμετοχής και θα διευκρινίζονται ενδεχομένως περαιτέρω στα προγράμματα εργασίας (και στις προσκλήσεις υποβολής προτάσεων).

Παρότι δεν προβλέπεται ρητά στους κανόνες, προτείνεται να γενικευθεί στο ΠΠ7 η χρήση της πλήρους ηλεκτρονικής υποβολής , η οποία έχει δοκιμαστεί και χρησιμοποιηθεί εκτενώς στο ΠΠ6. Επιπλέον, η χρησιμοποίηση των προσυμπληρωμένων εντύπων και του συστήματος προεγγραφής με χρήση δεδομένων προερχόμενων από μια κεντρική πηγή και τροποποίηση μόνο του περιεχομένου και της μορφής των προτάσεων, θα επιτρέψει την συντομότερη έναρξη των επιλεγόμενων προτάσεων. Ιδιαίτερα χρήσιμη θα ήταν η καθιέρωση ενός ενιαίου συστήματος καταχώρισης και εγγραφής που θα περιλαμβάνει μια κοινή βάση δεδομένων για όλες τις υπηρεσίες της Επιτροπής.

Για να διασφαλισθεί συνεπής αξιολόγηση και αποτίμηση της οικονομικής βιωσιμότητας των συμμετεχόντων και η συνέπεια των σχετικών χρηματοοικονομικών διαδικασιών, η Επιτροπή θα εκπονήσει και θα δημοσιεύσει εσωτερικούς κανόνες για την εφαρμογή τους.

Η Επιτροπή θα συντάξει μια πρότυπη συμφωνία επιχορήγησης η οποία θα ορίζει τα δικαιώματα και τις υποχρεώσεις των συμμετεχόντων έναντι της Κοινότητας και αλλήλων. Η αυτονομία και η ευελιξία της κοινοπραξίας ιδίως σε ό,τι αφορά την τροποποίηση της σύνθεσής της, που καθιερώθηκαν με το ΠΠ6, θα διατηρηθούν. Η συμφωνία επιχορήγησης θα τίθεται σε ισχύ μετά την υπογραφή της από τον συντονιστή και τον διατάκτη της Επιτροπής, όπως συνέβαινε και στο ΠΠ6. Όλοι οι συμμετέχοντες θα πρέπει να προσχωρήσουν στη συμφωνία επιχορήγησης για να απολαύσουν των δικαιωμάτων που παρέχει το έργο.

Οι συμμετέχοντες θα είναι υποχρεωμένοι να συνάπτουν συμφωνίες κοινοπραξίες, εκτός αν η πρόσκληση υποβολής προτάσεων τους απαλλάσσει από την υποχρέωση αυτή, όπως και στο ΠΠ6. Εντούτοις, πολλές από τις νέες διατάξεις που αφορούν τη διανοητική ιδιοκτησία αναμένεται να διευκολύνουν την κατάρτιση και την αναπροσαρμογή, όπου είναι αναγκαίο, των συμφωνιών κοινοπραξίας.

Η Επιτροπή θα παρακολουθεί όλες τις έμμεσες δράσεις που χρηματοδοτούνται από την Κοινότητα, καθώς και την εφαρμογή του έβδομου προγράμματος πλαισίου και των ειδικών του προγραμμάτων, με τη βοήθεια εξωτερικών εμπειρογνωμόνων όταν και όπως χρειάζεται.

Οι συμμετέχοντες που έχουν δικαίωμα να λάβουν κοινοτική χρηματοδότηση προσδιορίζονται στο τμήμα που αφορά τη χρηματοδοτική συνεισφορά της Κοινότητας, το οποίο επίσης καλύπτει τις μορφές επιχορηγήσεων, τα ποσοστά απόδοσης δαπανών, την πληρωμή και διανομή της χρηματοδοτικής συνεισφοράς της Κοινότητας, την ανάκτηση ποσών και τις εγγυήσεις.

Για τη χρηματοδοτική συνεισφορά της Κοινότητας προτείνονται τρεις μορφές επιχορηγήσεων : απόδοση επιλέξιμων δαπανών, κατ'αποκοπή ποσά, και χρηματοδότηση βάσει κατ'αποκοπή ποσοστών (η τελευταία μπορεί να βασίζεται σε κλίμακα μοναδιαίου κόστους αλλά και να περιλαμβάνει κατ'αποκοπή ποσοστά για τις έμμεσες δαπάνες). Οι τρεις αυτές μορφές επιχορηγήσεων μπορούν να χρησιμοποιούνται για να καλύψουν το σύνολο της χρηματοδοτικής συνεισφοράς της Κοινότητας σε έναν μηχανισμό χρηματοδότησης, είτε μεμονωμένα είτε σε συνδυασμό. Για τους περισσότερους μηχανισμούς χρηματοδότησης, η απόδοση των επιλέξιμων δαπανών είναι η μέθοδος που θα χρησιμοποιείται κατά προτίμηση, ιδίως στις αρχές της εφαρμογής του ΠΠ7. Η χρηματοδότηση βάσει κατ'αποκοπή ποσών και κατ'αποκοπή ποσοστών θα εισαχθεί σταδιακά και, αν έχει επιτυχία, θα χρησιμοποιηθεί εκτενέστερα.

Για τις δράσεις "έρευνας αιχμής", το επιστημονικό συμβούλιο του Ευρωπαϊκού Συμβουλίου Έρευνας θα προτείνει κατάλληλες φόρμες χρηματοδότησης σύμφωνα με τους όρους των κανόνων συμμετοχής και του δημοσιονομικού κανονισμού. Η Επιτροπή θα προσφέρει κάθε αναγκαία βοήθεια στο επιστημονικό συμβούλιο ώστε αυτό να επιτυγχάνει την καλύτερη δυνατή προσέγγιση.

Ο ορισμός των επιλέξιμων δαπανών έχει απλοποιηθεί, ενώ η χρήση των τριών μοντέλων δήλωσης δαπανών που καθιερώθηκαν με τα προηγούμενα προγράμματα πλαίσια παύει οριστικά. Αυτό σημαίνει ότι οι συμμετέχοντες μπορούν να καταλογίζουν όλες τις άμεσες και έμμεσες δαπάνες τους και να επιλέγουν ένα κατ'αποκοπή ποσοστό για τις έμμεσες δαπάνες. Οι δαπάνες θα προσδιορίζονται σύμφωνα με τις συνήθεις αρχές λογιστικής και διαχείρισης των συμμετεχόντων για την επίτευξη των στόχων του έργου βάσει των αρχών της οικονομίας, της αποδοτικότητας και της αποτελεσματικότητας.

Η χρηματοδοτική συνεισφορά της Κοινότητας θα καλύπτει ποσοστό μέχρι και 50% των επιλέξιμων δαπανών, αφαιρουμένων των εσόδων, για τις δραστηριότητες έρευνας και επίδειξης. Για τις ΜΜΕ, τους δημόσιους φορείς, τα ιδρύματα δευτεροβάθμιας και τριτοβάθμιας εκπαίδευσης και τους μη κερδοσκοπικούς ερευνητικούς οργανισμούς, προβλέπεται επιπλέον ποσοστό απόδοσης μέχρι και 25% για τις δραστηριότητες έρευνας. Για τις δράσεις έρευνας αιχμής, οι επιλέξιμες δαπάνες των παντός τύπου νομικών οντοτήτων θα αποδίδονται κατά 100%. Οι επιλέξιμες δαπάνες όλων των άλλων δραστηριοτήτων, συμπεριλαμβανομένων εκείνων που υπάγονται σε δράσεις συντονισμού και στήριξης, και σε δράσεις υποστήριξης της κατάρτισης και της επαγγελματικής εξέλιξης των ερευνητών, θα αποδίδονται σε ποσοστό μέχρι και 100% για όλες τις νομικές οντότητες.

Τα μέγιστα ποσοστά απόδοσης που αναφέρονται ανωτέρω εφαρμόζονται στις συνολικές επιλέξιμες δαπάνες των υπόψη νομικών οντοτήτων, ακόμη και όταν ένα μέρος της απόδοσης των δαπανών βασίζεται σε κατ'αποκοπή ποσά ή κατ'αποκοπή ποσοστά. Τα μέγιστα αυτά ποσοστά εφαρμόζονται επίσης για τις νομικές οντότητες που συμμετέχουν σε έργα για το σύνολο των οποίων χρησιμοποιείται η χρηματοδότηση βάσει κατ'αποκοπή ποσοστού και, κατά περίπτωση, η χρηματοδότηση βάσει κατ'αποκοπή ποσού.

Για τα δίκτυα αριστείας, προτείνεται ειδικό κατ'αποκοπή ποσό . Το ύψος του κατ'αποκοπή ποσού ορίζεται από τους κανόνες ως πάγιο ποσό ανά ερευνητή και ανά έτος. Οι περιοδικές πληρωμές μερίδων του κατ'αποκοπή ποσού θα πραγματοποιούνται βάσει των δεικτών προόδου του κοινού προγράμματος δραστηριοτήτων (ΚΠΔ).

Στους δημόσιους φορείς, τους μη κερδοσκοπικούς ερευνητικούς οργανισμούς και τα ιδρύματα δευτεροβάθμιας και τριτοβάθμιας εκπαίδευσης επιτρέπεται να υποβάλλουν πιστοποιητικά λογιστικού ελέγχου εκδοθέντα από αρμόδιο δημόσιο υπάλληλο. Αναμένεται μείωση του αριθμού των πιστοποιητικών λογιστικού ελέγχου ανά συμφωνία επιχορήγησης και ανά συμμετέχοντα και εξορθολογισμός των εκθέσεων και των περιόδων αναφοράς των εκθέσεων.

Όπως και στο ΠΠ6, οι συμμετέχοντες σε κοινοπραξία θα είναι υποχρεωμένοι να εκτελέσουν πλήρως τα καθήκοντα που τους έχουν ανατεθεί, ακόμη και σε περίπτωση που ένας από αυτούς παραλείψει να εκπληρώσει υποχρεώσεις του. Εντούτοις, παύει να εφαρμόζεται η αρχή της συλλογικής χρηματοοικονομικής ευθύνης που προέβλεπε το ΠΠ6 για τις περισσότερες δράσεις, η οποία έθετε φραγμούς στη συμμετοχή ιδίως των ΜΜΕ. Αυτό αναμένεται επίσης να επιταχύνει τις διαδικασίες και να βελτιώσει τη σχέση κόστους-οφέλους. Με βάση τη στάθμιση των εγγενών κινδύνων που παρουσιάζει η χρηματοδότηση της ευρωπαϊκής έρευνας για τον προϋπολογισμό της Κοινότητας, μπορεί να καθιερωθεί ένας μηχανισμός προς κάλυψη του χρηματοοικονομικού κινδύνου παράλειψης εξόφλησης από συμμετέχοντα ποσών που οφείλει στην Κοινότητα. Για τη χρηματοδότηση του μηχανισμού αυτού προτείνεται μια ελάχιστη συνεισφορά των επιχειρήσεων και των άλλων συμμετεχόντων που δεν είναι δημόσιοι φορείς, ιδρύματα δευτεροβάθμιας και τριτοβάθμιας εκπαίδευσης, ή νομικές οντότητες των οποίων τη συμμετοχή εγγυάται κράτος μέλος ή συνδεδεμένη χώρα. Οι συμμετέχοντες σε δράσεις υποστήριξης της κατάρτισης και της επαγγελματικής εξέλιξης των ερευνητών, σε δράσεις προς όφελος συγκεκριμένων ομάδων με εξαίρεση τις δράσεις προς όφελος ΜΜΕ, και σε δράσεις έρευνας αιχμής, δεν θα συνεισφέρουν στον μηχανισμό αυτό. Η συνεισφορά θα πραγματοποιείται μέσω παρακράτησης των οφειλόμενων ποσών. Η Επιτροπή θα διερευνήσει, σε συνεργασία με την ΕΤΕπ, το ενδεχόμενο ανάθεσης της διαχείρισης αυτού του μηχανισμού στην ΕΤΕπ. Σύμφωνα με το άρθρο 18 παράγραφος 2 του δημοσιονομικού κανονισμού, τα παρακρατηθέντα ποσά που δεν χρειάζονται πλέον για την κάλυψη των χρηματοοικονομικών κινδύνων θα αναδιατίθενται στις ερευνητικές δράσεις του αντίστοιχου προγράμματος πλαισίου έρευνας. Κατά συνέπεια, δεν θα απαιτούνται τραπεζικές εγγυήσεις παρά μόνο στη σπάνια εκείνη περίπτωση όπου η προχρηματοδότηση αντιπροσωπεύει ποσοστό άνω του 80% της επιχορήγησης, η οποία είναι και η μοναδική περίπτωση για την οποία ο δημοσιονομικός κανονισμός επιβάλλει την παροχή εγγύησης. Επιπλέον, η Επιτροπή θα λαμβάνει κάθε αναγκαίο μέτρο για τον περιορισμό των ιδιαίτερων κινδύνων που συνδέονται με έναν συγκεκριμένο συμμετέχοντα.

Όσον αφορά τη διάδοση, την αξιοποίηση και τα δικαιώματα πρόσβασης (κυριότητα, προστασία, δημοσίευση, διάδοση και αξιοποίηση, και δικαιώματα πρόσβασης στα προϋπάρχοντα και στα νέα στοιχεία), επιδιώχθηκε η πληρέστερη δυνατή συνέχεια σε σχέση με το ΠΠ6, με κάποιες ελάχιστες βελτιώσεις και διευκρινίσεις που αποδείχθηκαν αναγκαίες από την εφαρμογή του ΠΠ6. Οι κυριότερες αλλαγές είναι: α) κατάργηση των περισσότερων υποχρεώσεων, για τους συμμετέχοντες, οριστικοποίησης των όρων πριν από την προσχώρησή τους στη σύμβαση της ΕΚ και β) κατάργηση των περισσότερων υποχρεώσεων αίτησης της έγκρισης της Επιτροπής πριν από τη δημοσίευση, τη μεταβίβαση κυριότητας και την παραχώρηση δικαιωμάτων πρόσβασης σε τρίτους, όταν συμφωνούν όλοι οι άλλοι εταίροι. Οι αλλαγές αναμένεται να προσφέρουν μεγαλύτερη ευελιξία στους συμμετέχοντες κατά τα διάφορα στάδια εξέλιξης του αντίστοιχου έργου. Οι ορισμοί έχουν τροποποιηθεί ως εξής: τα “προϋπάρχοντα στοιχεία” αντικαθιστούν την “προϋπάρχουσα τεχνογνωσία” και δεν περιλαμβάνουν πλέον τις πληροφορίες που αποκτώνται παράλληλα με τη σύμβαση, και κατά συνέπεια τα “νέα στοιχεία” αντικαθιστούν τις “γνώσεις”. Η δυνατότητα εξαίρεσης προϋπαρχόντων στοιχείων και καθορισμού όρων και προϋποθέσεων άλλων από τους οριζόμενους στους κανόνες διατηρείται, αλλά με πιο ευέλικτη μορφή ώστε οι συμμετέχοντες να μπορούν να κάνουν τροποποιήσεις ανάλογα με την εξέλιξη του αντίστοιχου έργου. Όσον αφορά τη συγκυριότητα, εισάγεται ένα προκαθορισμένο καθεστώς για την αξιοποίηση των αποτελεσμάτων προκειμένου να διευκολυνθεί η εκμετάλλευση των κοινόκτητων αποτελεσμάτων όταν δεν υπάρχει σαφής συμφωνία μεταξύ των μερών. Σε περίπτωση που ένας συμμετέχων δεν επιθυμεί να προστατεύσει γνώσεις, μπορεί να προσφέρει στους άλλους συμμετέχοντες τη δυνατότητα ανάληψης της κυριότητας πριν να προσφέρει την ίδια δυνατότητα στην Επιτροπή. Επιπλέον, ένας συμμετέχων θα έχει τη δυνατότητα να παραχωρήσει αποκλειστικά δικαιώματα πρόσβασης σε τρίτους, όταν όλοι οι άλλοι συμμετέχοντες συμφωνούν να παραιτηθούν των δικαιωμάτων πρόσβασης που έχουν.

Η συνοχή και συνέπεια των απαιτήσεων διάδοσης και δημοσίευσης έχει βελτιωθεί. Έχει καταργηθεί η υποχρέωση προηγούμενης ενημέρωσης της Επιτροπής για τη δημοσίευση των αποτελεσμάτων.

Προβλέπονται πρόσθετες ή διαφορετικές διατάξεις για ορισμένες ειδικές δράσεις με ιδιαίτερες απαιτήσεις (π.χ. για τις δράσεις έρευνας αιχμής, την έρευνα στον τομέα της ασφάλειας, την έρευνα προς όφελος συγκεκριμένων ομάδων, κτλ.).

Άλλα μέτρα που δεν καλύπτονται από τους κανόνες

Επιτροπές προγράμματος

Οι επιτροπές προγράμματος θα ενημερώνονται πλήρως και εγκαίρως για τα χρηματοδοτούμενα έργα, αλλά ο ρόλος των επιτροπών αυτών στην έγκριση των μεμονωμένων έργων καταργείται, όπως διαφαίνεται από τις προτάσεις για τα ειδικά προγράμματα του ΠΠ7 που ενέκρινε η Επιτροπή στις 21.09.05. Με τον τρόπο αυτό, δεν θα είναι πλέον αναγκαίο να λαμβάνει η Επιτροπή απόφαση για κάθε έργο που επιλέγεται προς χρηματοδότηση ή απορρίπτεται (καταργούνται συνεπώς και όλες οι σχετικές εσωτερικές διαδικασίες), κάτι το οποίο θα επιταχύνει τη διαδικασία σύναψης των συμβάσεων. Οι επιτροπές προγράμματος θα εξακολουθήσουν να διαδραματίζουν σημαντικό ρόλο στην αναθεώρηση και την έγκριση των προγραμμάτων εργασίας και άλλων σημαντικών πολιτικών ζητημάτων, αλλά και να τηρούνται πλήρως ενήμερες για όλες τις διαδικασίες και τα αποτελέσματα των αξιολογήσεων.

Γραφεία υποστήριξης

Είναι απαραίτητο να διασφαλισθεί ομοιόμορφη ερμηνεία των νομικών και χρηματοοικονομικών διατάξεων ιδίως που αφορούν έργα, από όλες τις εμπλεκόμενες υπηρεσίες της Επιτροπής. Αυτό μπορεί να επιτευχθεί, σε έναν κάποιο βαθμό, μέσω των κανόνων που θα εκδώσει η Επιτροπή σύμφωνα με τις διατάξεις του σχεδίου κανόνων συμμετοχής. Εντούτοις, τα γραφεία υποστήριξης και τα κέντρα πληροφόρησης θα πρέπει να εξασφαλίζουν τη συνέπεια και την ομοιομορφία των μηνυμάτων που θέλει να μεταδώσει η Επιτροπή. Θα διατηρηθεί η λειτουργία γραφείου υποστήριξης για ζητήματα διανοητικής ιδιοκτησίας.

Επικοινωνία

Θα καταβληθούν περαιτέρω προσπάθειες για τη μεγαλύτερη δυνατή βελτίωση της σαφήνειας και της προσπελασιμότητας των πληροφοριών. Θα επιδιωχθεί ενοποίηση των εγγράφων και μείωση του αριθμού και του μεγέθους τους. Θα αποφεύγονται η αλληλοεπικάλυψη πληροφοριών και η διαφοροποίηση της παρουσίασης των ίδιων πληροφοριών μεταξύ διαφόρων εγγράφων.

2005/0277 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του έβδομου προγράμματος πλαισίου και οι κανόνες διάδοσης των ερευνητικών αποτελεσμάτων (2007-2013) (Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας, και ιδίως το άρθρο 167 και το άρθρο 172 δεύτερο εδάφιο,

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

τη γνώμη του Ελεγκτικού Συνεδρίου[3],

Ενεργώντας σύμφωνα με τη διαδικασία του άρθρου 251 της συνθήκης[4],

Εκτιμώντας τα ακόλουθα:

(1) Το έβδομο πρόγραμμα πλαίσιο θεσπίστηκε με την απόφαση αριθ. […/…/ΕΚ] του Ευρωπαϊκού Κοινοβουλίου και του Συμβουλίου, της […], για το έβδομο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)[5]. Η Επιτροπή έχει την ευθύνη της υλοποίησης του προγράμματος πλαισίου και των ειδικών του προγραμμάτων, συμπεριλαμβανομένων των δημοσιονομικών πτυχών της υλοποίησης τους.

(2) Το έβδομο πρόγραμμα πλαίσιο τίθεται σε εφαρμογή σύμφωνα με τον κανονισμό (ΕΚ, Ευρατόμ) αριθ. 1605/2002 για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[6] (στο εξής “δημοσιονομικός κανονισμός”), και τον κανονισμό (ΕΚ, Ευρατόμ) αριθ. 2342/2002 για τη θέσπιση των κανόνων εφαρμογής του δημοσιονομικού κανονισμού[7] (στο εξής “κανόνες εφαρμογής”).

(3) Το έβδομο πρόγραμμα πλαίσιο τίθεται επίσης σε εφαρμογή σύμφωνα με τους κανόνες που αφορούν τις κρατικές ενισχύσεις, και ιδίως τους κανόνες για τις κρατικές ενισχύσεις υπέρ της έρευνας και τις ανάπτυξης[8].

(4) Οι κανόνες συμμετοχής επιχειρήσεων, ερευνητικών κέντρων και πανεπιστημίων θα πρέπει να παρέχουν ένα συνεπές και διαφανές πλαίσιο το οποίο θα διασφαλίζει την αποτελεσματική εφαρμογή του έβδομου προγράμματος πλαισίου και θα διευκολύνει την πρόσβαση όλων των συμμετεχόντων.

(5) Το έβδομο πρόγραμμα πλαίσιο θα πρέπει να προάγει τη συμμετοχή των εξόχως απόκεντρων περιφερειών της Κοινότητας, καθώς και τη συμμετοχή ενός ευρέος φάσματος επιχειρήσεων, ερευνητικών κέντρων και πανεπιστημίων.

(6) Για λόγους συνέπειας και διαφάνειας, θα πρέπει να ακολουθείται ο ορισμός των πολύ μικρών, των μικρών και των μεσαίων επιχειρήσεων (ΜΜΕ) που διατυπώθηκε στη σύσταση 2003/361/ΕΚ[9] της Επιτροπής.

(7) Είναι συνεπώς σκόπιμο να επιτραπεί η συμμετοχή όχι μόνο νομικών προσώπων, εφόσον αυτά έχουν την ικανότητα να είναι υποκείμενα δικαιωμάτων και υποχρεώσεων, αλλά και φυσικών προσώπων. Με την παροχή δυνατότητας συμμετοχής στα φυσικά πρόσωπα θα διασφαλιστεί ότι η δημιουργία και η ανάπτυξη της επιστημονικής αριστείας και ικανότητας δεν περιορίζονται στη χρηματοδότηση από την Κοινότητα έργων διεξαγόμενων από νομικά μόνο πρόσωπα, θα κατοχυρωθεί δε η συμμετοχή ΜΜΕ που δεν είναι νομικά πρόσωπα.

(8) Είναι απαραίτητο να καθορισθούν ελάχιστες προϋποθέσεις συμμετοχής οι οποίες, αφενός, θα ισχύουν ως γενικός κανόνας και, αφετέρου, θα ανταποκρίνονται στα ιδιαίτερα χαρακτηριστικά των έμμεσων δράσεων που υπάγονται στο έβδομο πρόγραμμα πλαίσιο. Ειδικότερα, θα πρέπει να καθορισθούν κανόνες σχετικά με τον αριθμό των συμμετεχόντων και τον τόπο εγκατάστασής τους.

(9) Θα ήταν σκόπιμο να παρέχεται δυνατότητα συμμετοχής σε οιαδήποτε νομική οντότητα όταν και αφού έχουν εκπληρωθεί οι ελάχιστες προϋποθέσεις συμμετοχής. Η υπέρβαση του ελάχιστου απαιτούμενου αριθμού συμμετεχόντων θα πρέπει να διασφαλίζει την αποτελεσματική υλοποίηση της εκάστοτε έμμεσης δράσης.

(10) Θα πρέπει να ενθαρρύνεται η συμμετοχή, στο έβδομο πρόγραμμα πλαίσιο, διεθνών οργανισμών που έχουν ως αποστολή την ανάπτυξη της ερευνητικής συνεργασίας στην Ευρώπη και οι οποίοι απαρτίζονται κατά πλειονότητα από κράτη μέλη ή συνδεδεμένες χώρες.

(11) Σε συνέπεια με τους στόχους διεθνούς συνεργασίας που διατυπώνονται στα άρθρα 164 και 170 της συνθήκης, θα πρέπει να προβλέπεται επίσης δυνατότητα συμμετοχής νομικών οντοτήτων εγκατεστημένων σε τρίτες χώρες, καθώς και διεθνών οργανισμών. Η συμμετοχή αυτή θα πρέπει ωστόσο να είναι δικαιολογημένη, και συγκεκριμένα να συμβάλλει ουσιαστικά στην επίτευξη των στόχων που επιδιώκονται βάσει του έβδομου προγράμματος πλαισίου.

(12) Λαμβανομένων υπόψη των προαναφερόμενων στόχων, είναι απαραίτητο να καθορισθούν οι όροι και οι προϋποθέσεις χορήγησης κοινοτικής χρηματοδότησης στους συμμετέχοντες σε έμμεσες δράσεις.

(13) Η Επιτροπή είναι απαραίτητο να θεσπίσει περαιτέρω κανόνες και διαδικασίες, πέραν εκείνων που προβλέπονται στον δημοσιονομικό κανονισμό και στους κανόνες εφαρμογής του, για την υποβολή, την αξιολόγηση και την επιλογή προτάσεων και την κατακύρωση συμβάσεων. Θα πρέπει ιδίως να καθορισθούν οι κανόνες που διέπουν τη χρησιμοποίηση ανεξάρτητων εμπειρογνωμόνων.

(14) Η Επιτροπή είναι απαραίτητο να θεσπίσει περαιτέρω κανόνες και διαδικασίες, πέραν εκείνων που προβλέπονται στον δημοσιονομικό κανονισμό και στους κανόνες εφαρμογής του, για την αξιολόγηση της νομικής και οικονομικής βιωσιμότητας των συμμετεχόντων στις έμμεσες δράσεις που αναλαμβάνονται βάσει του έβδομου προγράμματος πλαισίου.

(15) Στο πλαίσιο αυτό, ο δημοσιονομικός κανονισμός και οι κανόνες εφαρμογής του, θα διέπουν μεταξύ άλλων την προστασία των οικονομικών συμφερόντων της Κοινότητας, την καταπολέμηση των κρουσμάτων παρατυπίας και απάτης, τις διαδικασίες ανάκτησης ποσών οφειλόμενων στην Επιτροπή, τους όρους αποκλεισμού από τις διαδικασίες σύναψης συμβάσεων και παραχώρησης επιχορηγήσεων και τις σχετικές κυρώσεις, καθώς και τους λογιστικούς και άλλους ελέγχους και εξακριβώσεις που διενεργούν η Επιτροπή και το Ελεγκτικό Συνέδριο, κατ'εφαρμογή του άρθρου 248 παράγραφος 2 της συνθήκης.

(16) Οι συμφωνίες που συνάπτονται για κάθε δράση θα πρέπει να προβλέπουν την άσκηση εποπτείας και δημοσιονομικού ελέγχου από την Επιτροπή ή από τους εξουσιοδοτημένους εκπροσώπους της, καθώς και τη διενέργεια ελέγχων από το Ελεγκτικό Συνέδριο και επιτόπιων εξακριβώσεων από την Ευρωπαϊκή Υπηρεσία Καταπολέμησης της Απάτης (OLAF), σύμφωνα με τις διαδικασίες που ορίζονται στον κανονισμό αριθ. 2185/96 του Συμβουλίου .

(17) Η Επιτροπή θα πρέπει να παρακολουθεί την υλοποίηση τόσο των έμμεσων δράσεων που αναλαμβάνονται βάσει του έβδομου προγράμματος πλαισίου όσο και του ίδιου του έβδομου προγράμματος πλαισίου και των ειδικών του προγραμμάτων.

(18) Οι κανόνες διάδοσης των ερευνητικών αποτελεσμάτων θα πρέπει να διασφαλίζουν την, κατά περίπτωση, προστασία της παραγόμενης από τις δράσεις διανοητικής ιδιοκτησίας και την αξιοποίηση και διάδοση των ερευνητικών αποτελεσμάτων από τους συμμετέχοντες.

(19) Οι κανόνες αυτοί θα πρέπει επίσης να διασφαλίζουν την πρόσβαση των συμμετεχόντων στις πληροφορίες που συνεισφέρουν στο έργο και στις γνώσεις που προκύπτουν από τις ερευνητικές εργασίες που διεξάγονται στο πλαίσιο του έργου στον βαθμό που είναι απαραίτητες για την εκτέλεση των ερευνητικών εργασιών ή για την αξιοποίηση των παραγόμενων γνώσεων, και παράλληλα να κατοχυρώνουν τα δικαιώματα των εχόντων την κυριότητα διανοητικής ιδιοκτησίας.

(20) Η υποχρέωση ορισμένων συμμετεχόντων να επωμίζονται οικονομική ευθύνη για εταίρους τους που ανήκουν στην ίδια κοινοπραξία, η οποία είχε καθιερωθεί βάσει του έκτου προγράμματος πλαισίου, θα καταργηθεί. Ανάλογα με το επίπεδο του κινδύνου μη ανάκτησης ποσών, δύναται να παρακρατείται μέρος της κοινοτικής χρηματοδοτικής συνεισφοράς προς κάλυψη των ποσών που οφείλονται και δεν επιστρέφονται από ασυνεπείς ως προς τις υποχρεώσεις τους εταίρους. Οι συμμετέχοντες που θα ήταν υποχρεωμένοι να καλύψουν την οικονομική ευθύνη άλλων συμμετεχόντων θα συνεισφέρουν στην αποφυγή του κινδύνου, η δε συνεισφορά αυτή θα παρακρατείται από την Επιτροπή κατά τον χρόνο πραγματοποίησης των πληρωμών.

(21) Η χρηματοδοτική συνδρομή που παρέχει η Κοινότητα σε κοινές επιχειρήσεις ή οιεσδήποτε άλλες δομές έχουν συσταθεί δυνάμει του άρθρου 171 της συνθήκης, ή δυνάμει του άρθρου 169 της συνθήκης, δεν εμπίπτει στο πεδίο εφαρμογής του παρόντος κανονισμού.

(22) Ο παρών κανονισμός κατοχυρώνει τον σεβασμό των θεμελιωδών δικαιωμάτων και την τήρηση των αρχών που αναγνωρίζονται, ειδικότερα, από τον Χάρτη Θεμελιωδών Δικαιωμάτων της Ευρωπαϊκής Ένωσης.

(23) Η Κοινότητα δύναται να παραχωρήσει στην Ευρωπαϊκή Τράπεζα Επενδύσεων (ΕΤΕπ) επιχορήγηση με σκοπό την προώθηση των επενδύσεων του ιδιωτικού τομέα σε επιλέξιμες ευρωπαϊκές δράσεις ΕΤΑ μεγάλης κλίμακας, η οποία θα αυξήσει την ικανότητα διαχείρισης κινδύνων της ΕΤΕπ και θα επιτρέψει στην ΕΤΕπ (i) να χορηγεί μεγαλύτερο όγκο δανείων για ορισμένα επίπεδα κινδύνου και (ii) να χρηματοδοτεί ευρωπαϊκές δράσεις ΕΤΑ υψηλότερου κινδύνου εν συγκρίσει με εκείνες που θα χρηματοδοτούσε χωρίς μια τέτοια χρηματοδοτική υποστήριξη εκ μέρους της Κοινότητας.

(24) Η Κοινότητα δύναται να παρέχει χρηματοδοτική υποστήριξη, όπως προβλέπεται στον δημοσιονομικό κανονισμό, μεταξύ άλλων μέσω:

α) δημοσίων συμβάσεων, υπό μορφή καταβολής τιμήματος για αγαθά ή υπηρεσίες που καθορίζονται βάσει σύμβασης και επιλέγονται βάσει προσκλήσεων υποβολής προσφορών·

β) επιχορηγήσεων·

γ) συνεισφορών σε οργανισμούς υπό μορφή συνδρομών μέλους·

δ) αμοιβών προς τους ανεξάρτητους εμπειρογνώμονες που προβλέπονται στο άρθρο 17 του παρόντος κανονισμού,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Κεφάλαιο I Εισαγωγικές διατάξεις

Άρθρο 1

Αντικείμενο

Ο παρών κανονισμός καθορίζει τους κανόνες συμμετοχής επιχειρήσεων, ερευνητικών κέντρων και πανεπιστημίων, καθώς και άλλων νομικών οντοτήτων, στις δράσεις που αναλαμβάνονται, από έναν ή περισσότερους συμμετέχοντες, μέσω των μηχανισμών χρηματοδότησης που προβλέπονται στο παράρτημα ΙΙΙ σημείο α) της απόφασης […/…] με την οποία θεσπίστηκε το έβδομο πρόγραμμα πλαίσιο (στο εξής “έμμεσες δράσεις”).

Καθορίζει επίσης κανόνες, συνεπείς προς τους κανόνες που ορίζονται στον κανονισμό (ΕΚ/Ευρατόμ) αριθ. 1605/2002 (στο εξής “δημοσιονομικός κανονισμός”) και στον κανονισμό (ΕΚ/Ευρατόμ) αριθ. 2342/2002 (στο εξής “κανόνες εφαρμογής”), για τη χρηματοδοτική συνδρομή της Κοινότητας προς τους συμμετέχοντες στις έμμεσες δράσεις που αναλαμβάνονται βάσει του έβδομου προγράμματος πλαισίου.

Όσον αφορά τα αποτελέσματα των δραστηριοτήτων έρευνας που διεξάγονται βάσει του έβδομου προγράμματος πλαισίου, ο παρών κανονισμός καθορίζει κανόνες για την κοινολόγηση των νέων στοιχείων με οιονδήποτε κατάλληλο τρόπο, συμπεριλαμβανομένης της δημοσίευσης ανεξαρτήτως μέσου, άλλη πλην εκείνης που επιβάλλουν οι διατυπώσεις προστασίας των υπόψη νέων στοιχείων (στο εξής “διάδοση”).

Επιπλέον, καθορίζει κανόνες για την άμεση ή έμμεση χρησιμοποίηση των νέων στοιχείων για τους σκοπούς ερευνητικών δραστηριοτήτων άλλων πλην των υπαγόμενων στην εκάστοτε έμμεση δράση, ή με σκοπό την ανάπτυξη, τη δημιουργία και τη διάθεση στο εμπόριο ενός προϊόντος ή μιας μεθόδου παραγωγής ή τη δημιουργία και την παροχή μιας υπηρεσίας (στο εξής “αξιοποίηση”).

Σε σχέση με τα νέα στοιχεία και τα προϋπάρχοντα στοιχεία, ο παρών κανονισμός καθορίζει κανόνες για τις άδειες εκμετάλλευσης και τα δικαιώματα χρήσης τους (στο εξής “δικαιώματα πρόσβασης”).

Άρθρο 2

Ορισμοί

Για τους σκοπούς του παρόντος κανονισμού ισχύουν, επιπλέον των ορισμών που διατυπώνονται στον δημοσιονομικό κανονισμό και στους κανόνες εφαρμογής του, οι ακόλουθοι ορισμοί:

(1) “νέα στοιχεία”: τα αποτελέσματα και οι πληροφορίες που προκύπτουν από δράσεις, ανεξαρτήτως εάν δύνανται ή όχι να τύχουν προστασίας, συμπεριλαμβανομένων των δικαιωμάτων δημιουργού και συγγενικών δικαιωμάτων, δικαιωμάτων επί σχεδίων και υποδειγμάτων, δικαιωμάτων ευρεσιτεχνίας, δικαιωμάτων επί φυτικών ποικιλιών, ή άλλων συναφών μορφών προστασίας·

(2) “προϋπάρχοντα στοιχεία”: οι πληροφορίες που κατέχουν οι συμμετέχοντες πριν από την προσχώρησή τους στη συμφωνία επιχορήγησης, καθώς και τα δικαιώματα δημιουργού ή άλλα δικαιώματα διανοητικής ιδιοκτησίας επί των πληροφοριών αυτών για την κατοχύρωση των οποίων έχουν κατατεθεί αιτήσεις πριν από την προσχώρηση των συμμετεχόντων στη συμφωνία επιχορήγησης, τα οποία είναι αναγκαία για την εκτέλεση της εκάστοτε δράσης ή για την αξιοποίηση των αποτελεσμάτων της·

(3) “ερευνητικός οργανισμός”: μη κερδοσκοπικός οργανισμός που έχει ως κύριο σκοπό τη διενέργεια επιστημονικής ή τεχνικής έρευνας·

(4) “τρίτη χώρα”: κράτος που δεν είναι κράτος μέλος·

(5) “συνδεδεμένη χώρα”: τρίτη χώρα η οποία είναι συμβαλλόμενο μέρος διεθνούς συμφωνίας που έχει συναφθεί με την Κοινότητα, δυνάμει ή βάσει της οποίας η συγκεκριμένη χώρα συνεισφέρει χρηματοδοτικά στο σύνολο ή σε μέρος του έβδομου προγράμματος πλαισίου·

(6) “διεθνής οργανισμός”: διακυβερνητικός οργανισμός, άλλος πλην της Ευρωπαϊκής Κοινότητας, ο οποίος έχει νομική προσωπικότητα βάσει του διεθνούς δημοσίου δικαίου, καθώς και κάθε ειδικευμένος οργανισμός που έχει συσταθεί από τέτοιον διεθνή οργανισμό·

(7) “διεθνής οργανισμός ευρωπαϊκού ενδιαφέροντος”: διεθνής οργανισμός του οποίου τα μέλη είναι κατά πλειονότητα κράτη μέλη ή συνδεδεμένες χώρες και ο οποίος έχει ως κύριο σκοπό την προώθηση της επιστημονικής και τεχνολογικής συνεργασίας στην Ευρώπη·

(8) “χώρα εταίρος της διεθνούς συνεργασίας”: τρίτη χώρα που κατατάσσεται από την Επιτροπή στις χώρες χαμηλού εισοδήματος, κατώτερου μεσαίου εισοδήματος ή ανώτερου μεσαίου εισοδήματος και η οποία χαρακτηρίζεται ως τέτοια στα προγράμματα εργασίας·

(9) “δημόσιος φορέας”: κάθε νομική οντότητα που ορίζεται ως τέτοιος από το εθνικό δημόσιο δίκαιο, καθώς και οι διεθνείς οργανισμοί·

(10) “ΜΜΕ”: πολύ μικρές, μικρές και μεσαίες επιχειρήσεις κατά την έννοια της σύστασης 2003/361/ΕΚ της 6ης Μαΐου 2003·

(11) “πρόγραμμα εργασίας”: σχέδιο που εγκρίνει η Επιτροπή για την υλοποίηση ειδικού προγράμματος, όπως αυτό ορίζεται στο άρθρο 3 της απόφασης […/…]·

(12) “μηχανισμοί χρηματοδότησης”: οι μηχανισμοί χρηματοδότησης έμμεσων δράσεων από την Κοινότητα, όπως αυτοί ορίζονται στο παράρτημα ΙΙΙ σημείο α) της απόφασης […/…]·

(13) “εργολήπτης ΕΤΑ”: νομική οντότητα που διεξάγει δραστηριότητες έρευνας και τεχνολογικής ανάπτυξης στα πλαίσια ερευνητικών έργων, προς όφελος συγκεκριμένων ομάδων.

Άρθρο 3

Εμπιστευτικότητα

Υπό την επιφύλαξη των όρων της συμφωνίας επιχορήγησης, της επιστολής διορισμού ή της σύμβασης, η Επιτροπή και οι συμμετέχοντες τηρούν την εμπιστευτικότητα των δεδομένων, γνώσεων και εγγράφων που τους διαβιβάζονται ως εμπιστευτικά.

Κεφάλαιο IΙΣυμμετοχή

Μέρος 1Ελάχιστες προϋποθέσεις

Άρθρο 4

Γενικές αρχές

1. Δικαίωμα συμμετοχής σε έμμεση δράση έχει κάθε επιχείρηση, πανεπιστήμιο ή ερευνητικό κέντρο ή άλλη νομική οντότητα, εγκατεστημένη σε κράτος μέλος, σε συνδεδεμένη χώρα ή σε τρίτη χώρα, εφόσον έχουν εκπληρωθεί οι ελάχιστες προϋποθέσεις που ορίζονται στο παρόν κεφάλαιο, συμπεριλαμβανομένων εκείνων που ενδέχεται να ορισθούν δυνάμει του άρθρου 12.

Στις περιπτώσεις των έμμεσων δράσεων για τις οποίες είναι δυνατή, βάσει των άρθρων 5(1), 7, 8 ή 9, η εκπλήρωση των ελάχιστων προϋποθέσεων με τη συμμετοχή νομικών οντοτήτων μη εγκατεστημένων σε κράτη μέλη, η συμμετοχή αυτή πρέπει να συμβάλει στην επίτευξη των στόχων που ορίζονται στα άρθρα 163 και 164 της συνθήκης.

Ως νομική οντότητα νοείται κάθε φυσικό πρόσωπο, ή κάθε νομικό πρόσωπο που έχει συσταθεί κατά το εθνικό δίκαιο του τόπου εγκατάστασής του, ή κατά το κοινοτικό ή το διεθνές δίκαιο, το οποίο διαθέτει νομική προσωπικότητα και δύναται, ενεργώντας εξ ιδίου ονόματος, να ασκεί δικαιώματα και να αναλαμβάνει υποχρεώσεις.

2. Στην περίπτωση των φυσικών προσώπων, οι αναφορές στον τόπο εγκατάστασης λογίζονται ως αναφορές στον τόπο συνήθους κατοικίας.

3. Το Κοινό Κέντρο Ερευνών της Ευρωπαϊκής Επιτροπής (στο εξής “ΚΚΕρ”) δύναται να συμμετέχει σε έμμεσες δράσεις υπό τους ίδιους όρους και έχοντας ίδια δικαιώματα και υποχρεώσεις όπως οι νομικές οντότητες που είναι εγκατεστημένες σε κράτος μέλος.

Άρθρο 5

Ελάχιστες προϋποθέσεις

1. Οι ελάχιστες προϋποθέσεις για τις έμμεσες δράσεις είναι οι εξής:

(α) πρέπει να συμμετέχουν τουλάχιστον τρεις νομικές οντότητες εγκατεστημένες η καθεμία σε διαφορετικό κράτος μέλος ή συνδεδεμένη χώρα·

(β) οι τρεις νομικές οντότητες πρέπει να είναι ανεξάρτητες μεταξύ τους κατά την έννοια του άρθρου 6.

2. Για τους σκοπούς του σημείου α) της παραγράφου 1, όταν ένας από τους συμμετέχοντες είναι το ΚΚΕρ ή διεθνής οργανισμός ευρωπαϊκού ενδιαφέροντος ή οντότητα συσταθείσα κατά το κοινοτικό δίκαιο, λογίζεται ως εγκατεστημένο σε κράτος μέλος ή συνδεδεμένη χώρα διαφορετικά εκείνων στα οποία είναι εγκατεστημένοι άλλοι συμμετέχοντες στην ίδια δράση.

Άρθρο 6

Ανεξαρτησία

1. Δύο νομικές οντότητες λογίζονται ως ανεξάρτητες μεταξύ τους όταν καμία από τις δύο δεν τελεί υπό τον άμεσο ή έμμεσο έλεγχο της άλλης ούτε υπό τον ίδιο άμεσο ή έμμεσο έλεγχο με την άλλη.

2. Για τους σκοπούς της παραγράφου 1, ο έλεγχος ειδικότερα δύναται να έχει οιαδήποτε από τις κατωτέρω μορφές:

(α) άμεση ή έμμεση κατοχή ποσοστού ανώτερου του 50% επί της ονομαστικής αξίας του εκδοθέντος μετοχικού κεφαλαίου της εκάστοτε νομικής οντότητας ή της πλειοψηφίας των δικαιωμάτων ψήφου των μετόχων ή εταίρων αυτής της νομικής οντότητας·

(β) άμεση ή έμμεση κατοχή, εκ των πραγμάτων ή εκ του νόμου, της εξουσίας λήψης αποφάσεων στο εσωτερικό της εκάστοτε νομικής οντότητας.

3. Εντούτοις, οι κατωτέρω σχέσεις μεταξύ νομικών οντοτήτων δεν θεωρείται ότι συνιστούν αφ'εαυτές σχέσεις ελέγχου:

(α) ποσοστό ανώτερο του 50% επί της ονομαστικής αξίας του εκδοθέντος μετοχικού κεφαλαίου τους ή της πλειοψηφίας των δικαιωμάτων ψήφου των μετόχων ή των εταίρων τους κατέχεται άμεσα ή έμμεσα από την ίδια δημόσια εταιρεία συμμετοχών, θεσμικό επενδυτή ή εταιρεία επιχειρηματικού κεφαλαίου·

(β) ανήκουν στην κυριότητα ή τελούν υπό την εποπτεία του ίδιου δημόσιου φορέα.

Άρθρο 7

Έμμεσες δράσεις που αφορούν τις χώρες εταίρους της διεθνούς συνεργασίας

Για τα συνεργατικά έργα για τα οποία προβλέπεται ισομερής συμμετοχή χωρών εταίρων της διεθνούς συνεργασίας και κρατών μελών ή συνδεδεμένων χωρών, όπως προσδιορίζεται στο πρόγραμμα εργασίας, οι ελάχιστες προϋποθέσεις είναι οι εξής:

(α) πρέπει να συμμετέχουν τουλάχιστον τέσσερις νομικές οντότητες·

(β) δύο τουλάχιστον από τις νομικές οντότητες που προβλέπονται στο σημείο α) πρέπει να είναι εγκατεστημένες σε διαφορετικό η καθεμία κράτος μέλος ή συνδεδεμένη χώρα·

(γ) δύο τουλάχιστον από τις νομικές οντότητες που προβλέπονται στο σημείο α) πρέπει να είναι εγκατεστημένες σε διαφορετική η καθεμία χώρα εταίρο της διεθνούς συνεργασίας·

(δ) οι τέσσερις νομικές οντότητες που προβλέπονται στο σημείο α) πρέπει να είναι ανεξάρτητες μεταξύ τους κατά την έννοια του άρθρου 6 .

Άρθρο 8

Δράσεις συντονισμού, δράσεις στήριξης, δράσεις υποστήριξης της κατάρτισης και της επαγγελματικής εξέλιξης των ερευνητών

Για τις δράσεις συντονισμού, τις δράσεις στήριξης, και τις δράσεις υποστήριξης της κατάρτισης και της επαγγελματικής εξέλιξης των ερευνητών, η ελάχιστη προϋπόθεση είναι η συμμετοχή μίας νομικής οντότητας.

Η πρώτη παράγραφος δεν έχει εφαρμογή στις δράσεις συντονισμού ερευνητικών έργων.

Άρθρο 9

Έργα έρευνας αιχμής που αναλαμβάνονται με πρωτοβουλία ερευνητών

Για τις έμμεσες δράσεις υποστήριξης έργων έρευνας αιχμής που αναλαμβάνονται με πρωτοβουλία ερευνητών και χρηματοδοτούνται στο πλαίσιο του Ευρωπαϊκού Συμβουλίου Έρευνας, η ελάχιστη προϋπόθεση είναι η συμμετοχή μίας νομικής οντότητας εγκατεστημένης σε κράτος μέλος ή σε συνδεδεμένη χώρα.

Άρθρο 10

Μοναδικός συμμετέχων

Όταν μία νομική οντότητα συγκροτείται από αριθμό νομικών οντοτήτων οι οποίες ικανοποιούν τις ελάχιστες προϋποθέσεις συμμετοχής σε έμμεση δράση, η νομική αυτή οντότητα δύναται να είναι μοναδικός συμμετέχων στην έμμεση δράση, εφόσον είναι εγκατεστημένη σε κράτος μέλος ή σε συνδεδεμένη χώρα.

Άρθρο 11

Διεθνείς οργανισμοί και νομικές οντότητες εγκατεστημένες σε τρίτες χώρες

Η συμμετοχή στις έμμεσες δράσεις είναι ανοικτή σε διεθνείς οργανισμούς και σε νομικές οντότητες εγκατεστημένες σε τρίτες χώρες όταν και αφού έχουν εκπληρωθεί οι ελάχιστες προϋποθέσεις που ορίζονται στο παρόν κεφάλαιο, καθώς και οι προϋποθέσεις που ενδεχομένως ορίζονται στα ειδικά προγράμματα ή στα αντίστοιχα προγράμματα εργασίας.

Άρθρο 12

Πρόσθετες προϋποθέσεις

Επιπλέον των ελάχιστων προϋποθέσεων που ορίζονται στο παρόν κεφάλαιο, τα ειδικά προγράμματα ή τα προγράμματα εργασίας δύναται να ορίζουν προϋποθέσεις ως προς τον ελάχιστο αριθμό συμμετεχόντων.

Δύναται επίσης να ορίζουν, ανάλογα με τη φύση και τους στόχους της εκάστοτε έμμεσης δράσης, πρόσθετες προϋποθέσεις ως προς τον τύπο των συμμετεχόντων και, εάν χρειάζεται, ως προς τον τόπο εγκατάστασής τους.

Μέρος 2Διαδικασίες

Tμήμα 1 Προσκλήσεις υποβολής προτάσεων

Άρθρο 13

Προσκλήσεις υποβολής προτάσεων

1. Η Επιτροπή προκηρύσσει προσκλήσεις για την υποβολή προτάσεων έμμεσων δράσεων σύμφωνα με τις απαιτήσεις που καθορίζονται στα ειδικά προγράμματα και στα αντίστοιχα προγράμματα εργασίας.

Πέραν της δημοσιότητας που προβλέπεται στους κανόνες εφαρμογής, η Επιτροπή δημοσιοποιεί τις προσκλήσεις υποβολής προτάσεων στις διαδικτυακές σελίδες που αφορούν το έβδομο πρόγραμμα πλαίσιο, μέσω ειδικών διαύλων πληροφόρησης, καθώς και μέσω των εθνικών σημείων επαφής που έχουν δημιουργήσει τα κράτη μέλη και οι συνδεδεμένες χώρες.

2. Στις προσκλήσεις υποβολής προτάσεων, η Επιτροπή ορίζει, κατά περίπτωση, ότι η σύναψη συμφωνίας κοινοπραξίας μεταξύ των συμμετεχόντων δεν είναι υποχρεωτική.

Άρθρο 14

Εξαιρέσεις

Η Επιτροπή δεν προκηρύσσει προσκλήσεις υποβολής προτάσεων για τις εξής δράσεις:

(α) τις δράσεις συντονισμού και στήριξης που πρόκειται να αναληφθούν από νομικές οντότητες προσδιοριζόμενες στα ειδικά προγράμματα ή στα προγράμματα εργασίας, όταν το ειδικό πρόγραμμα επιτρέπει τον προσδιορισμό των δικαιούχων στα προγράμματα εργασίας, σύμφωνα με τους κανόνες εφαρμογής·

(β) τις δράσεις συντονισμού και στήριξης που συνίστανται σε αγορά ή παροχή υπηρεσίας σύμφωνα με τις διατάξεις περί δημόσιων συμβάσεων του δημοσιονομικού κανονισμού·

(γ) τις δράσεις συντονισμού και στήριξης που συνδέονται με τον διορισμό ανεξάρτητων εμπειρογνωμόνων·

(δ) άλλες δράσεις, όταν αυτό προβλέπεται από τον δημοσιονομικό κανονισμό και τους κανόνες εφαρμογής του.

Tμήμα 2Αξιολόγηση των προτάσεων

Άρθρο 15

Αξιολόγηση, επιλογή και κατακύρωση

1. Η Επιτροπή αξιολογεί όλες τις προτάσεις που υποβάλλονται κατόπιν πρόσκλησης υποβολής προτάσεων, με βάση τις αρχές αξιολόγησης και τα κριτήρια επιλογής και κατακύρωσης που καθορίζονται σε κάθε ειδικό πρόγραμμα και πρόγραμμα εργασίας.

Το πρόγραμμα εργασίας δύναται να καθορίζει ειδικότερα κριτήρια ή να παρέχει διευκρινίσεις ως προς τον τρόπο εφαρμογής των κριτηρίων.

2. Προτάσεις οι οποίες αντιβαίνουν στις θεμελιώδεις αρχές ηθικής δεοντολογίας ή δεν πληρούν τις προϋποθέσεις που καθορίζονται στο ειδικό πρόγραμμα, στο πρόγραμμα εργασίας ή στην πρόσκληση υποβολής προτάσεων δεν επιλέγονται. Οι προτάσεις αυτές δύναται να αποκλειστούν σε οιοδήποτε στάδιο των διαδικασιών αξιολόγησης, επιλογής και κατακύρωσης.

3. Οι προτάσεις επιλέγονται βάσει των αποτελεσμάτων της αξιολόγησης .

Άρθρο 16

Διαδικασίες υποβολής, αξιολόγησης, επιλογής και κατακύρωσης

1. Η Επιτροπή εκδίδει και δημοσιεύει τους κανόνες που διέπουν τη διαδικασία υποβολής προτάσεων, καθώς και τις αντίστοιχες διαδικασίες αξιολόγησης, επιλογής και κατακύρωσης. Ειδικότερα, η Επιτροπή καθορίζει λεπτομερείς κανόνες για τη διαδικασία υποβολής δύο σταδίων, και κανόνες για τη διαδικασία αξιολόγησης δύο σταδίων.

2. Όταν η πρόσκληση υποβολής προτάσεων προβλέπει διαδικασία υποβολής δύο σταδίων, μόνον οι προτάσεις που ικανοποιούν τα κριτήρια αξιολόγησης που εφαρμόζονται κατά το πρώτο στάδιο θα υποβάλλονται στην πλήρη μορφή τους κατά το δεύτερο στάδιο.

3. Όταν η πρόσκληση υποβολής προτάσεων προβλέπει διαδικασία αξιολόγησης δύο σταδίων, μόνον οι προτάσεις που επιλέγονται κατά το πρώτο στάδιο, το οποίο περιλαμβάνει αξιολόγηση βάσει περιορισμένης δέσμης κριτηρίων, θα προκρίνονται στο δεύτερο στάδιο αξιολόγησης.

4. Η Επιτροπή εκδίδει και δημοσιεύει κανόνες με σκοπό να διασφαλίσει τη συνέπεια της διαδικασίας επαλήθευσης της ύπαρξης και του νομικού καθεστώτος των συμμετεχόντων στις έμμεσες δράσεις, καθώς και της χρηματοοικονομικής τους ικανότητας.

Άρθρο 17

Διορισμός ανεξάρτητων εμπειρογνωμόνων

1. Η Επιτροπή ορίζει ανεξάρτητους εμπειρογνώμονες οι οποίοι επικουρούν το έργο των αξιολογήσεων που απαιτούνται δυνάμει του έβδομου προγράμματος πλαισίου και των ειδικών του προγραμμάτων.

Για τις δράσεις συντονισμού και στήριξης που προβλέπονται στο άρθρο 14, ορίζονται ανεξάρτητοι εμπειρογνώμονες μόνο εφόσον η Επιτροπή το κρίνει σκόπιμο.

2. Οι επιλεγόμενοι ανεξάρτητοι εμπειρογνώμονες διαθέτουν τα προσόντα και τις γνώσεις που απαιτούνται για την άσκηση των καθηκόντων που τους ανατίθενται.

Οι ανεξάρτητοι εμπειρογνώμονες προσδιορίζονται και επιλέγονται βάσει προσκλήσεων υποβολής ατομικών υποψηφιοτήτων και προσκλήσεων υπόδειξης υποψηφίων από εθνικούς οργανισμούς έρευνας, ερευνητικά ιδρύματα ή επιχειρήσεις, με σκοπό την κατάρτιση πινάκων κατάλληλων υποψηφίων.

Η Επιτροπή δύναται, όταν το κρίνει σκόπιμο, να επιλέγει, εκτός των πινάκων που καταρτίζονται βάσει των προαναφερόμενων προσκλήσεων, οιοδήποτε πρόσωπο διαθέτει τα απαιτούμενα προσόντα.

Λαμβάνονται κατάλληλα μέτρα ώστε, κατά τη συγκρότηση των επιτροπών ανεξάρτητων εμπειρογνωμόνων, να διασφαλίζεται εύλογη ισορροπία μεταξύ των φύλων.

3. Κατά τον διορισμό ανεξάρτητων εμπειρογνωμόνων, η Επιτροπή λαμβάνει κάθε αναγκαίο μέτρο για να εξασφαλίσει ότι οι εμπειρογνώμονες δεν αντιμετωπίζουν σύγκρουση συμφερόντων λόγω του θέματος ως προς το οποίο καλούνται να εκφέρουν γνώμη.

4. Η Επιτροπή εγκρίνει μια πρότυπη επιστολή διορισμού (στο εξής “επιστολή διορισμού”), η οποία περιλαμβάνει δήλωση με την οποία ο ανεξάρτητος εμπειρογνώμονας βεβαιώνει τη μη ύπαρξη σύγκρουσης συμφερόντων κατά τον χρόνο διορισμού του και δεσμεύεται να ενημερώσει την Επιτροπή σχετικά με οιαδήποτε σύγκρουση συμφερόντων ανακύψει ενδεχομένως κατά την εκτέλεση των καθηκόντων του. Η Επιτροπή συνάπτει επιστολή διορισμού μεταξύ της Κοινότητας και κάθε ανεξάρτητου εμπειρογνώμονα.

5. Η Επιτροπή δημοσιεύει ανά διαστήματα, σε οιοδήποτε κατάλληλο μέσο, κατάλογο των ανεξάρτητων εμπειρογνωμόνων που την έχουν επικουρήσει για κάθε ειδικό πρόγραμμα.

Tμήμα 3Εφαρμογή και συμφωνίες επιχορήγησης

Άρθρο 18

Γενικοί κανόνες

1. Οι συμμετέχοντες εκτελούν την έμμεση δράση και λαμβάνουν όλα τα αναγκαία και εύλογα μέτρα για τον σκοπό αυτό. Οι συμμετέχοντες στην ίδια έμμεση δράση ευθύνονται από κοινού και εις ολόκληρον έναντι της Κοινότητας για την εκτέλεση των εργασιών.

2. Η Επιτροπή καταρτίζει, βάσει του προτύπου που προβλέπεται στο άρθρο 19 παράγραφος 7 και λαμβάνοντας υπόψη τα χαρακτηριστικά του εκάστοτε μηχανισμού χρηματοδότησης, συμφωνία επιχορήγησης μεταξύ της Κοινότητας και των συμμετεχόντων .

3. Οι συμμετέχοντες δεν αναλαμβάνουν δεσμεύσεις που δεν συμβιβάζονται με τη συμφωνία επιχορήγησης.

4. Σε περίπτωση που ένας συμμετέχων δεν τηρεί τις υποχρεώσεις του, οι λοιποί συμμετέχοντες συμμορφώνονται προς τη συμφωνία επιχορήγησης χωρίς καμία συμπληρωματική χρηματοδοτική συνεισφορά εκ μέρους της Κοινότητας, εκτός αν η Επιτροπή τους απαλλάξει ρητώς από την υποχρέωση αυτή.

5. Σε περίπτωση που η εκτέλεση μιας δράσης καθίσταται αδύνατη ή η δράση εκτελείται πλημμελώς από τους συμμετέχοντες, η Επιτροπή προβαίνει στις αναγκαίες ενέργειες για την οριστική παύση της δράσης.

6. Οι συμμετέχοντες διασφαλίζουν ότι η Επιτροπή ενημερώνεται για κάθε συμβάν που ενδέχεται να επηρεάσει την εκτέλεση της έμμεσης δράσης ή τα συμφέροντα της Κοινότητας.

Άρθρο 19

Γενικές διατάξεις των συμφωνιών επιχορήγησης

1. Η συμφωνία επιχορήγησης καθορίζει τα δικαιώματα και τις υποχρεώσεις των συμμετεχόντων έναντι της Κοινότητας, σύμφωνα με τις διατάξεις της απόφασης […/…], του παρόντος κανονισμού, του δημοσιονομικού κανονισμού και των κανόνων εφαρμογής του, καθώς και σύμφωνα με τις γενικές αρχές του κοινοτικού δικαίου.

Καθορίζει επίσης, υπό τους ίδιους όρους, τα δικαιώματα και τις υποχρεώσεις των νομικών οντοτήτων που προσχωρούν ως συμμετέχοντες σε υπό εκτέλεση έμμεση δράση.

2. Η συμφωνία επιχορήγησης καθορίζει, κατά περίπτωση, το μέρος της κοινοτικής χρηματοδοτικής συνεισφοράς που θα βασίζεται σε απόδοση επιλέξιμων δαπανών και εκείνο που θα βασίζεται σε κατ'αποκοπή ποσοστά (συμπεριλαμβανομένης της κλίμακας μοναδιαίου κόστους) ή σε κατ'αποκοπή ποσά .

3. Η συμφωνία επιχορήγησης καθορίζει τις τροποποιήσεις της σύνθεσης της κοινοπραξίας για τις οποίες απαιτείται προηγουμένως προκήρυξη διαγωνισμού.

4. Η συμφωνία επιχορήγησης επιβάλλει την υποβολή στην Επιτροπή περιοδικών εκθέσεων προόδου οι οποίες αναφέρονται στην πορεία υλοποίησης της αντίστοιχης έμμεσης δράσης.

5. Κατά περίπτωση, η συμφωνία επιχορήγησης δύναται να προβλέπει υποχρέωση εκ των προτέρων κοινοποίησης στην Επιτροπή κάθε σκοπούμενης μεταβίβασης της κυριότητας νέων στοιχείων σε τρίτους.

6. Όταν η συμφωνία επιχορήγησης απαιτεί την εκτέλεση από τους συμμετέχοντες δραστηριοτήτων προς όφελος τρίτων, οι συμμετέχοντες δίνουν στις δραστηριότητες αυτές ευρεία δημοσιότητα και προσδιορίζουν, αξιολογούν και επιλέγουν τους εν λόγω τρίτους με διαφανείς διαδικασίες, δίκαια και αμερόληπτα. Εάν αυτό προβλέπεται στο πρόγραμμα εργασίας, η συμφωνία επιχορήγησης καθορίζει τα κριτήρια επιλογής αυτών των τρίτων. Η Επιτροπή διατηρεί το δικαίωμα να αντιταχθεί στην επιλογή των τρίτων.

7. Η Επιτροπή συντάσσει πρότυπη συμφωνία επιχορήγησης σύμφωνα με τον παρόντα κανονισμό.

8. Η πρότυπη συμφωνία επιχορήγησης αντανακλά τις αρχές που διατυπώνονται στην Ευρωπαϊκή Χάρτα του Ερευνητή και στον κώδικα δεοντολογίας για την πρόσληψη ερευνητών[10]. Περιέχει διατάξεις που καλύπτουν, κατά περίπτωση, τις συνέργειες με την εκπαίδευση σε όλα τα επίπεδα, την ετοιμότητα και ικανότητα προώθησης του διαλόγου και του προβληματισμού επί επιστημονικών θεμάτων και επί ερευνητικών αποτελεσμάτων με ένα ευρύ κοινό πέραν της ερευνητικής κοινότητας, τις δραστηριότητες ενίσχυσης της συμμετοχής και του ρόλου των γυναικών στην έρευνα, και τις δραστηριότητες που αφορούν τις κοινωνικοοικονομικές πτυχές της έρευνας.

Άρθρο 20

Διατάξεις που αφορούν τα δικαιώματα πρόσβασης, την αξιοποίηση και τη διάδοση

1. Η συμφωνία επιχορήγησης καθορίζει τις υποχρεώσεις των συμμετεχόντων σε σχέση με τα δικαιώματα πρόσβασης, την αξιοποίηση και τη διάδοση, στον βαθμό που οι υποχρεώσεις αυτές δεν έχουν διατυπωθεί στον παρόντα κανονισμό.

Για τους σκοπούς αυτούς, η συμφωνία επιχορήγησης προβλέπει υποχρέωση υποβολής στην Επιτροπή σχεδίου αξιοποίησης και διάδοσης των νέων στοιχείων.

2. Η συμφωνία επιχορήγησης ορίζει ενδεχομένως τις προϋποθέσεις υπό τις οποίες οι συμμετέχοντες δύνανται να αντιταχθούν στη συμμετοχή συγκεκριμένων εξουσιοδοτημένων εκπροσώπων της Επιτροπής σε τεχνολογικό έλεγχο που αφορά την αξιοποίηση και διάδοση των νέων στοιχείων.

Άρθρο 21

Διατάξεις περί καταγγελίας

Η συμφωνία επιχορήγησης ορίζει τους λόγους καταγγελίας της, εν όλω ή εν μέρει, ιδίως στις περιπτώσεις μη συμμόρφωσης προς τον παρόντα κανονισμό, μη εκτέλεσης ή αθέτησης, καθώς και τις συνέπειες για τους συμμετέχοντες οιασδήποτε μη συμμόρφωσης άλλου συμμετέχοντος.

Άρθρο 22

Ειδικοί όροι

1. Αν αφορά έμμεση δράση που έχει ως σκοπό την υποστήριξη υφιστάμενων υποδομών έρευνας και, ενδεχομένως, νέων υποδομών έρευνας, η συμφωνία επιχορήγησης δύναται να προβλέπει ειδικούς όρους σχετικά με την τήρηση εμπιστευτικότητας, τη δημοσιότητα, τα δικαιώματα πρόσβασης και τις δεσμεύσεις που ενδέχεται να επηρεάσουν τους χρήστες των υποδομών.

2. Αν αφορά έμμεση δράση που έχει ως σκοπό την υποστήριξη της κατάρτισης και της επαγγελματικής εξέλιξης των ερευνητών, η συμφωνία επιχορήγησης δύναται να προβλέπει ειδικούς όρους σχετικά με την τήρηση εμπιστευτικότητας, τα δικαιώματα πρόσβασης και τις δεσμεύσεις που αφορούν τους ωφελούμενους από τη δράση ερευνητές.

3. Αν αφορά έμμεση δράση έρευνας στον τομέα της ασφάλειας και του διαστήματος, η συμφωνία επιχορήγησης δύναται να προβλέπει ειδικούς όρους σχετικά με την τήρηση εμπιστευτικότητας, τη διαβάθμιση των πληροφοριών, τα δικαιώματα πρόσβασης, τη μεταβίβαση της κυριότητας νέων στοιχείων και την αξιοποίηση των νέων στοιχείων.

4. Αν αφορά έμμεση δράση με αντικείμενο θέματα ασφάλειας πλην των προβλεπόμενων στην παράγραφο 3, η συμφωνία επιχορήγησης δύναται επίσης να προβλέπει ειδικούς όρους.

Άρθρο 23

Υπογραφή και προσχώρηση

Η συμφωνία επιχορήγησης αρχίζει να ισχύει μόλις υπογραφεί από τον συντονιστή και από την Επιτροπή.

Εφαρμόζεται σε κάθε συμμετέχοντα που έχει προσχωρήσει επισήμως σε αυτή.

Tμήμα 4 Κοινοπραξίες

Άρθρο 24

Συμφωνίες κοινοπραξίας

Εφόσον δεν προβλέπεται διαφορετικά στην πρόσκληση υποβολής προτάσεων, όλες οι νομικές οντότητες που επιθυμούν να συμμετάσχουν σε έμμεση δράση συνομολογούν συμφωνία, καλούμενη στο εξής “συμφωνία κοινοπραξίας” , η οποία καθορίζει :

(α) την εσωτερική οργάνωση της κοινοπραξίας·

(β) την κατανομή της χρηματοδοτικής συνεισφοράς της Κοινότητας·

(γ) πρόσθετους κανόνες ως προς τη διάδοση και την αξιοποίηση, καθώς και ρυθμίσεις σχετικές με τα δικαιώματα διανοητικής ιδιοκτησίας, κατά περίπτωση·

(δ) τους όρους διευθέτησης των εσωτερικών διαφορών.

Άρθρο 25

Συντονιστής

1. Οι νομικές οντότητες που επιθυμούν να συμμετάσχουν σε έμμεση δράση ορίζουν μία εξ αυτών ως συντονιστή, ο οποίος ασκεί, σύμφωνα με τον παρόντα κανονισμό, τον δημοσιονομικό κανονισμό, τους κανόνες εφαρμογής του και τη συμφωνία επιχορήγησης, τα εξής καθήκοντα:

(α) διασφαλίζει ότι οι νομικές οντότητες που προσδιορίζονται ονομαστικά στη συμφωνία επιχορήγησης διεκπεραιώνουν τις διατυπώσεις που είναι αναγκαίες για την προσχώρηση στη συμφωνία επιχορήγησης, σύμφωνα με τους όρους αυτής·

(β) παραλαμβάνει και διανέμει τη χρηματοδοτική συνεισφορά της Κοινότητας·

(γ) διατηρεί σε τάξη τους χρηματοοικονομικούς λογαριασμούς, τηρεί αρχεία και ενημερώνει την Επιτροπή σχετικά με τη διανομή της χρηματοδοτικής συνεισφοράς της Κοινότητας σύμφωνα με το άρθρο 36·

(δ) διασφαλίζει την ορθή και αποτελεσματική επικοινωνία μεταξύ των συμμετεχόντων και της Επιτροπής.

2. Ο συντονιστής προσδιορίζεται ονομαστικά στη συμφωνία επιχορήγησης.

Για τον ορισμό νέου συντονιστή απαιτείται η γραπτή έγκριση της Επιτροπής.

Άρθρο 26

Τροποποίηση της κοινοπραξίας

1. Οι συμμετέχοντες σε έμμεση δράση δύνανται να προτείνουν την προσχώρηση νέου συμμετέχοντος ή την αποχώρηση υφιστάμενου συμμετέχοντος.

2. Κάθε νομική οντότητα που συμπράττει σε υπό εκτέλεση έμμεση δράση προσχωρεί στη συμφωνία επιχορήγησης.

3. Όταν αυτό προβλέπεται στη συμφωνία επιχορήγησης, η κοινοπραξία προκηρύσσει διαγωνισμό και εξασφαλίζει την ευρεία δημοσιοποίησή του χρησιμοποιώντας ειδικά μέσα πληροφόρησης, και ιδίως τις ιστοσελίδες που αφορούν το έβδομο πρόγραμμα πλαίσιο, τον εξειδικευμένο τύπο και φυλλάδια, καθώς και τα εθνικά σημεία επαφής που έχουν δημιουργήσει, για σκοπούς πληροφόρησης και υποστήριξης, τα κράτη μέλη και οι συνδεδεμένες χώρες.

Η κοινοπραξία αξιολογεί τις προσφορές με βάση τα κριτήρια που εφαρμόστηκαν στην αρχική έμμεση δράση και με τη βοήθεια ανεξάρτητων εμπειρογνωμόνων τους οποίους αυτή ορίζει, σύμφωνα με τις αρχές που καθορίζονται στο άρθρο 15 και στο άρθρο 17 αντιστοίχως.

4. Η κοινοπραξία κοινοποιεί κάθε τροποποίηση της σύνθεσής της στην Επιτροπή, η οποία δύναται να αντιταχθεί στην υπόψη τροποποίηση εντός 45 ημερών από της κοινοποιήσεως.

Για τις τροποποιήσεις της σύνθεσης της κοινοπραξίας οι οποίες συνδέονται με προτάσεις άλλων τροποποιήσεων της συμφωνίας επιχορήγησης που δεν έχουν άμεση σχέση με την τροποποίηση της σύνθεσης, απαιτείται η γραπτή έγκριση της Επιτροπής.

Tμήμα 5Παρακολούθηση των προγραμμάτων και των έμμεσων δράσεων και κοινοποίηση πληροφοριών

Άρθρο 27

Παρακολούθηση

Η Επιτροπή παρακολουθεί την υλοποίηση των έμμεσων δράσεων με βάση τις περιοδικές εκθέσεις προόδου που υποβάλλονται κατ'εφαρμογή του άρθρου 19 παράγραφος 4.

Ειδικότερα, η Επιτροπή παρακολουθεί την υλοποίηση των σχεδίων αξιοποίησης και διάδοσης των νέων στοιχείων, που υποβάλλονται κατ'εφαρμογή του άρθρου 20 παράγραφος 1 δεύτερο εδάφιο. Για τον σκοπό αυτό, η Επιτροπή δύναται να επικουρείται από ανεξάρτητους εμπειρογνώμονες οριζόμενους σύμφωνα με το άρθρο 17.

Η Επιτροπή παρακολουθεί την εφαρμογή του έβδομου προγράμματος πλαισίου, των ειδικών του προγραμμάτων και, ενδεχομένως, προηγούμενων προγραμμάτων πλαισίων, με τη βοήθεια ανεξάρτητων εμπειρογνωμόνων οριζόμενων σύμφωνα με το άρθρο 17. Επιπλέον, η Επιτροπή δύναται να συγκροτεί ομάδες ανεξάρτητων εμπειρογνωμόνων, οριζόμενων επίσης σύμφωνα με το άρθρο 17, τις οποίες συμβουλεύεται ως προς την εφαρμογή της κοινοτικής πολιτικής στον τομέα της έρευνας.

Άρθρο 28

Διάθεση πληροφοριών

1. Η Επιτροπή παρέχει σε κάθε κράτος μέλος ή συνδεδεμένη χώρα που το ζητεί τις χρήσιμες πληροφορίες που κατέχει η ίδια σχετικά με τα νέα στοιχεία που προκύπτουν από εργασίες εκτελούμενες στα πλαίσια έμμεσης δράσης, υπό τις εξής προϋποθέσεις:

(α) οι υπόψη πληροφορίες είναι σημαντικές για τη δημόσια πολιτική·

(β) οι συμμετέχοντες δεν έχουν προβάλει βάσιμους και επαρκείς λόγους απόκρυψης των υπόψη πληροφοριών.

2. Η παροχή πληροφοριών δυνάμει της παραγράφου 1 δεν θεωρείται σε καμία περίπτωση ότι απονέμει στους παραλήπτες δικαιώματα ή υποχρεώσεις της Επιτροπής ή των συμμετεχόντων.

Οι παραλήπτες χειρίζονται τις πληροφορίες αυτές ως εμπιστευτικές, εκτός αν οι πληροφορίες δημοσιοποιηθούν ή καταστούν διαθέσιμες στο κοινό από τους συμμετέχοντες, ή έχουν κοινοποιηθεί στην Επιτροπή χωρίς κανέναν περιορισμό εμπιστευτικότητας.

Μέρος 3Χρηματοδοτική συνεισφορά της Κοινότητας

Tμήμα 1 Επιλεξιμότητα για χρηματοδότηση και μορφές επιχορηγήσεων

Άρθρο 29

Επιλεξιμότητα για χρηματοδότηση

1. Δύνανται να λάβουν χρηματοδοτική συνεισφορά εκ μέρους της Κοινότητας, εφόσον συμμετέχουν σε έμμεση δράση, οι κάτωθι προβλεπόμενες νομικές οντότητες:

(α) οιαδήποτε νομική οντότητα εγκατεστημένη σε κράτος μέλος ή σε συνδεδεμένη χώρα, ή συσταθείσα κατά το κοινοτικό δίκαιο,

(β) οιοσδήποτε διεθνής οργανισμός ευρωπαϊκού ενδιαφέροντος,

(γ) οιαδήποτε νομική οντότητα εγκατεστημένη σε χώρα εταίρο της διεθνούς συνεργασίας.

2. Δύναται να παραχωρηθεί κοινοτική χρηματοδοτική συνεισφορά σε συμμετέχοντες διεθνείς οργανισμούς άλλους από τους διεθνείς οργανισμούς ευρωπαϊκού ενδιαφέροντος, ή σε νομικές οντότητες εγκατεστημένες σε τρίτες χώρες άλλες από τις χώρες εταίρους της διεθνούς συνεργασίας, εφόσον πληρούται μία τουλάχιστον από τις ακόλουθες προϋποθέσεις:

(α) η δυνατότητα αυτή προβλέπεται στα ειδικά προγράμματα ή στο αντίστοιχο πρόγραμμα εργασίας,

(β) η χρηματοδοτική αυτή συνεισφορά έχει καθοριστική σημασία για την υλοποίηση της έμμεσης δράσης,

(γ) προβλέπεται τέτοια χρηματοδότηση σε διμερή συμφωνία επιστημονικής και τεχνολογικής συνεργασίας, ή σε άλλον διακανονισμό, μεταξύ της Κοινότητας και της χώρας στην οποία είναι εγκατεστημένη η νομική οντότητα.

Άρθρο 30

Μορφές επιχορηγήσεων

1. Η χρηματοδοτική συνεισφορά της Κοινότητας για τις επιχορηγήσεις που προβλέπονται στο παράρτημα ΙΙΙ σημείο α) του έβδομου προγράμματος πλαισίου βασίζεται στην απόδοση επιλέξιμων δαπανών.

Εντούτοις, η χρηματοδοτική συνεισφορά της Κοινότητας δύναται να λαμβάνει τη μορφή χρηματοδότησης βάσει κατ'αποκοπή ποσοστών (καθώς και κλιμάκων μοναδιαίου κόστους), ή κατ'αποκοπή ποσών, ή δύναται να συνδυάζει την απόδοση επιλέξιμων δαπανών με κατ'αποκοπή ποσοστά και κατ'αποκοπή ποσά. Η χρηματοδοτική συνεισφορά της Κοινότητας δύναται επίσης να λαμβάνει τη μορφή υποτροφιών ή βραβείων.

2. Όταν υπολογίζεται συναρτήσει του συνολικού κόστους της έμμεσης δράσης, η χρηματοδοτική συνεισφορά της Κοινότητας βασίζεται στις δεδηλωμένες δαπάνες κάθε συμμετέχοντος.

Άρθρο 31

Απόδοση επιλέξιμων δαπανών

1. Οι επιχορηγήσεις συγχρηματοδοτούνται από τους συμμετέχοντες.

Η χρηματοδοτική συνεισφορά της Κοινότητας υπό μορφή απόδοσης επιλέξιμων δαπανών δεν επιτρέπεται να προσπορίζει κέρδος.

2. Τα έσοδα λαμβάνονται υπόψη για την πληρωμή της επιχορήγησης στο τέλος της εκτέλεσης της δράσης.

3. Για να είναι επιλέξιμες, οι δαπάνες που πραγματοποιούνται για τους σκοπούς της εκτέλεσης μιας έμμεσης δράσης πρέπει να πληρούν τις ακόλουθες προϋποθέσεις:

(α) πρέπει να είναι πραγματικές·

(β) πρέπει να έχουν πραγματοποιηθεί κατά τη διάρκεια της δράσης, με εξαίρεση τις δαπάνες εκπόνησης των τελικών εκθέσεων όταν αυτό προβλέπεται στη συμφωνία επιχορήγησης·

(γ) πρέπει να έχουν υπολογισθεί σύμφωνα με τις συνήθεις αρχές και πρακτικές λογιστικής και διαχείρισης του συμμετέχοντος και να έχουν χρησιμοποιηθεί με αποκλειστικό σκοπό την επίτευξη των στόχων και των αναμενόμενων αποτελεσμάτων της έμμεσης δράσης, τηρουμένων των αρχών της οικονομίας, της αποδοτικότητας και της αποτελεσματικότητας·

(δ) πρέπει να έχουν καταβληθεί και να έχουν καταχωρισθεί στους λογαριασμούς του συμμετέχοντος και, σε περίπτωση οιασδήποτε συνεισφοράς από τρίτους, στους λογαριασμούς των τρίτων·

(ε) πρέπει να μην συμπεριλαμβάνουν μη επιλέξιμες δαπάνες, και ιδίως αναγνωρίσιμους έμμεσους φόρους, συμπεριλαμβανομένου του φόρου προστιθέμενης αξίας, δασμούς, χρεωστικούς τόκους, προβλέψεις για ενδεχόμενες μελλοντικές ζημίες ή επιβαρύνσεις, συναλλαγματικές ζημίες, δαπάνες συνδεόμενες με απόδοση κεφαλαίου, δαπάνες που έχουν δηλωθεί, πραγματοποιηθεί ή αποδοθεί στο πλαίσιο άλλου κοινοτικού έργου, χρέη και δανειακά βάρη, υπέρμετρες ή αλόγιστες δαπάνες, ή οιεσδήποτε άλλες δαπάνες δεν πληρούν τις προϋποθέσεις που προβλέπονται στα σημεία α) έως δ).

Για τους σκοπούς του σημείου α), δύναται να χρησιμοποιούνται οι μέσες δαπάνες προσωπικού, εάν αυτό είναι σύμφωνο με τις αρχές διαχείρισης και τις λογιστικές πρακτικές του συμμετέχοντος και εφόσον οι δαπάνες αυτές δεν διαφέρουν σημαντικά από τις πραγματικές δαπάνες.

Άρθρο 32

Άμεσες επιλέξιμες δαπάνες και έμμεσες επιλέξιμες δαπάνες

1. Οι επιλέξιμες δαπάνες συνίστανται σε δαπάνες καταλογιζόμενες άμεσα στη δράση (στο εξής “άμεσες επιλέξιμες δαπάνες”) και, κατά περίπτωση, σε δαπάνες όχι καταλογιζόμενες άμεσα στη δράση, αλλά άμεσα συνδεόμενες με τις άμεσες επιλέξιμες δαπάνες που καταλογίζονται στη δράση (στο εξής “έμμεσες επιλέξιμες δαπάνες”).

2. Για την κάλυψη των έμμεσων επιλέξιμων δαπανών, οι συμμετέχοντες δύνανται να επιλέξουν κατ'αποκοπή ποσοστό των συνολικών άμεσων επιλέξιμων δαπανών τους, εξαιρουμένων των άμεσων επιλέξιμων δαπανών υπεργολαβίας.

3. Η συμφωνία επιχορήγησης δύναται να προβλέπει ότι η απόδοση των έμμεσων επιλέξιμων δαπανών περιορίζεται σε ένα μέγιστο ποσοστό των άμεσων επιλέξιμων δαπανών, εξαιρουμένων των άμεσων επιλέξιμων δαπανών υπεργολαβίας, ιδίως στην περίπτωση των δράσεων συντονισμού και στήριξης και ορισμένων δράσεων υποστήριξης της κατάρτισης και της επαγγελματικής εξέλιξης των ερευνητών.

Άρθρο 33

Μέγιστα όρια χρηματοδότησης

1. Για τις δραστηριότητες έρευνας και τεχνολογικής ανάπτυξης, η χρηματοδοτική συνεισφορά της Κοινότητας δύναται να καλύπτει ποσοστό μέχρι και 50% των συνολικών επιλέξιμων δαπανών.

Εντούτοις, στην περίπτωση δημόσιων φορέων, ιδρυμάτων δευτεροβάθμιας και τριτοβάθμιας εκπαίδευσης, ερευνητικών οργανισμών και ΜΜΕ, η χρηματοδοτική αυτή συνεισφορά δύναται να καλύπτει ποσοστό μέχρι και 75% των συνολικών επιλέξιμων δαπανών.

2. Για τις δραστηριότητες επίδειξης, η χρηματοδοτική συνεισφορά της Κοινότητας δύναται να καλύπτει ποσοστό μέχρι και 50% των συνολικών επιλέξιμων δαπανών.

3. Για τις δραστηριότητες που υπάγονται σε δράσεις έρευνας αιχμής, σε δράσεις συντονισμού και στήριξης, και σε δράσεις υποστήριξης της κατάρτισης και της επαγγελματικής εξέλιξης των ερευνητών, η χρηματοδοτική συνεισφορά της Κοινότητας δύναται να καλύπτει ποσοστό μέχρι και 100% των συνολικών επιλέξιμων δαπανών.

4. Για τη διαχείριση και τα πιστοποιητικά λογιστικού ελέγχου, και για άλλες δραστηριότητες που δεν καλύπτονται από τις παραγράφους 1, 2 και 3, η χρηματοδοτική συνεισφορά της Κοινότητας δύναται να καλύπτει ποσοστό μέχρι και 100% των συνολικών επιλέξιμων δαπανών.

Οι άλλες δραστηριότητες που προβλέπονται στο πρώτο εδάφιο περιλαμβάνουν, μεταξύ άλλων, δραστηριότητες κατάρτισης μη υπαγόμενες στις δράσεις που καλύπτει ο χρηματοδοτικός μηχανισμός υποστήριξης της κατάρτισης και της επαγγελματικής εξέλιξης των ερευνητών, δραστηριότητες συντονισμού, δικτύωσης και διάδοσης.

5. Για τους σκοπούς των παραγράφων 1 έως 4, η χρηματοδοτική συνεισφορά της Κοινότητας υπολογίζεται βάσει των επιλέξιμων δαπανών αφαιρουμένων των εσόδων.

6. Οι παράγραφοι 1 έως 5 εφαρμόζονται, κατά περίπτωση, στις έμμεσες δράσεις στις οποίες χρησιμοποιείται κατ'αποκοπή ποσοστό ή κατ'αποκοπή ποσό χρηματοδότησης για το σύνολο της έμμεσης δράσης.

Άρθρο 34

Εκθέσεις και λογιστικός έλεγχος των επιλέξιμων δαπανών

1. Στην Επιτροπή υποβάλλονται περιοδικές εκθέσεις στις οποίες δηλώνονται οι επιλέξιμες δαπάνες, οι τόκοι που έχουν παραχθεί από την προχρηματοδότηση, και τα έσοδα που προκύπτουν από την εκάστοτε έμμεση δράση, πιστοποιούμενα κατά περίπτωση με πιστοποιητικό λογιστικού ελέγχου, σύμφωνα με τον δημοσιονομικό κανονισμό και τους κανόνες εφαρμογής του.

Η τυχόν συγχρηματοδότηση της έμμεσης δράσης δηλώνεται και, κατά περίπτωση, πιστοποιείται στο τέλος της δράσης.

2. Τα πιστοποιητικά λογιστικού ελέγχου που υποβάλλονται, βάσει της παραγράφου 1, από δημόσιους φορείς, ερευνητικούς οργανισμούς και ιδρύματα δευτεροβάθμιας και τριτοβάθμιας εκπαίδευσης δύναται να εκδίδονται από αρμόδιο δημόσιο υπάλληλο.

Άρθρο 35

Δίκτυα αριστείας

1. Εφόσον δεν προβλέπεται διαφορετικά στο πρόγραμμα εργασίας, η χρηματοδοτική συνεισφορά της Κοινότητας στα δίκτυα αριστείας έχει τη μορφή κατ'αποκοπή ποσού το οποίο υπολογίζεται σε συνάρτηση με τον αριθμό των ερευνητών που εντάσσονται στο δίκτυο αριστείας και με τη διάρκεια της δράσης.

2. Η μοναδιαία τιμή για τα κατ'αποκοπή ποσά που καταβάλλονται βάσει της παραγράφου 1 είναι 23.500 ευρώ ανά ερευνητή ετησίως.

Το μοναδιαίο αυτό ποσό αναπροσαρμόζεται από την Επιτροπή σύμφωνα με τον δημοσιονομικό κανονισμό και τους κανόνες εφαρμογής του.

3. Το πρόγραμμα εργασίας καθορίζει τον μέγιστο αριθμό συμμετεχόντων και, κατά περίπτωση, τον μέγιστο αριθμό ερευνητών που δύναται να χρησιμοποιηθεί ως βάση για τον υπολογισμό του μέγιστου κατ'αποκοπή ποσού σύμφωνα με την παράγραφο 1. Εντούτοις, στα δίκτυα αριστείας είναι δυνατόν να συμμετάσχουν, κατά περίπτωση, και άλλοι συμμετέχοντες, επιπλέον των μέγιστων αριθμών που καθορίζουν τη χρηματοδοτική συνεισφορά της Κοινότητας.

4. Το κατ'αποκοπή ποσό που προβλέπεται στην παράγραφο 1 καταβάλλεται με περιοδικές πληρωμές.

Οι περιοδικές πληρωμές πραγματοποιούνται ανάλογα με την πρόοδο εκτέλεσης του κοινού προγράμματος δραστηριοτήτων η οποία διαπιστώνεται με μέτρηση της ολοκλήρωσης των ερευνητικών πόρων και ικανοτήτων βάσει δεικτών επιδόσεων που έχουν καθοριστεί κατόπιν διαπραγματεύσεων με την κοινοπραξία και προσδιορίζονται στη συμφωνία επιχορήγησης.

Tμήμα 2Πληρωμή, διανομή, ανάκτηση ποσων και εγγυησεισ

Άρθρο 36

Πληρωμή και διανομή

1. Η χρηματοδοτική συνεισφορά της Κοινότητας καταβάλλεται στους συμμετέχοντες μέσω του συντονιστή.

2. Ο συντονιστής τηρεί αρχεία από τα οποία είναι δυνατόν να προσδιορισθεί ανά πάσα στιγμή το μέρος των κοινοτικών κονδυλίων που έχει καταβληθεί σε κάθε συμμετέχοντα.

Ο συντονιστής κοινοποιεί τις πληροφορίες αυτές στην Επιτροπή όταν αυτή το ζητεί.

Άρθρο 37

Ανάκτηση ποσών

Η Επιτροπή δύναται να εκδώσει απόφαση είσπραξης σύμφωνα με τον δημοσιονομικό κανονισμό.

Άρθρο 38

Παρακράτηση ποσών προς αποφυγή κινδύνου

1. Ανάλογα με το επίπεδο του κινδύνου μη ανάκτησης ποσών οφειλόμενων στην Κοινότητα, η Επιτροπή δύναται να παρακρατεί ένα μικρό ποσοστό της χρηματοδοτικής συνεισφοράς της Κοινότητας που καταβάλλεται σε κάθε συμμετέχοντα σε έμμεση δράση, προς κάλυψη ποσών που οφείλονται και δεν εξοφλούνται από ασυνεπείς ως προς τις υποχρεώσεις τους συμμετέχοντες.

2. Η παράγραφος 1 δεν εφαρμόζεται:

(α) στους δημόσιους φορείς, στις νομικές οντότητες των οποίων τη συμμετοχή στην έμμεση δράση εγγυάται κράτος μέλος ή συνδεδεμένη χώρα, και στα ιδρύματα δευτεροβάθμιας και τριτοβάθμιας εκπαίδευσης·

(β) στους συμμετέχοντες σε δράσεις υποστήριξης της κατάρτισης και της επαγγελματικής εξέλιξης των ερευνητών, σε δράσεις έρευνας αιχμής, και σε δράσεις προς όφελος συγκεκριμένων ομάδων, με εξαίρεση τις δράσεις προς όφελος ΜΜΕ.

Οι συμμετέχοντες που ανήκουν στις κατηγορίες των σημείων α) και β) ευθύνονται ο καθένας για τις δικές του οφειλές.

3. Τα παρακρατούμενα ποσά συνιστούν έσοδα προοριζόμενα για το έβδομο πρόγραμμα πλαίσιο κατά την έννοια του άρθρου 18 παράγραφος 2 του δημοσιονομικού κανονισμού.

4. Στο τέλος του προγράμματος πλαισίου προσδιορίζεται το ύψος των ποσών που απαιτούνται για την κάλυψη εκκρεμών κινδύνων. Τα τυχόν πλεονάζοντα κεφάλαια αποδίδονται στο πρόγραμμα πλαίσιο και συνιστούν έσοδα του προγράμματος πλαισίου.

Κεφάλαιο ΙΙΙ:Διάδοση, αξιοποίηση και δικαιώματα πρόσβασης

Μέρος 1 Νέα στοιχεία

Tμήμα 1 Κυριότητα

Άρθρο 39

Κυριότητα των νέων στοιχείων

1. Τα νέα στοιχεία ανήκουν κατά κυριότητα στην Κοινότητα στις εξής περιπτώσεις:

(α) δράσεις συντονισμού και στήριξης που συνίστανται σε αγορά ή παροχή υπηρεσίας σύμφωνα με τις διατάξεις περί δημόσιων συμβάσεων του δημοσιονομικού κανονισμού·

(β) δράσεις συντονισμού και στήριξης που συνδέονται με ανεξάρτητους εμπειρογνώμονες.

2. Τα νέα στοιχεία που προκύπτουν από εργασίες διεξαχθείσες στα πλαίσια έμμεσων δράσεων άλλων από τις προβλεπόμενες στην παράγραφο 1 ανήκουν κατά κυριότητα στους συμμετέχοντες που εκτέλεσαν τις εργασίες από τις οποίες αυτά παρήχθησαν.

3. Σε περίπτωση που υπάλληλοι ή άλλα άτομα απασχολούμενα από συμμετέχοντα δύνανται να αξιώσουν δικαιώματα επί των νέων στοιχείων, ο ενδιαφερόμενος συμμετέχων μεριμνά ώστε να είναι δυνατή η άσκηση των δικαιωμάτων αυτών κατά τρόπο συμβατό με τις υποχρεώσεις που ο ίδιος υπέχει από τη συμφωνία επιχορήγησης.

Άρθρο 40

Συγκυριότητα των νέων στοιχείων

1. Όταν περισσότεροι του ενός συμμετέχοντες έχουν εκτελέσει από κοινού τις εργασίες που παρήγαγαν νέα στοιχεία, και δεν είναι δυνατό να προσδιορισθεί με βεβαιότητα η σχετική συνεισφορά τους στις εργασίες, τα νέα αυτά στοιχεία ανήκουν κατά συγκυριότητα στους συγκεκριμένους συμμετέχοντες.

2. Σε περίπτωση που δεν συναφθεί συμφωνία συγκυριότητας η οποία να καθορίζει τα του επιμερισμού των νέων στοιχείων και τα των όρων άσκησης συγκυριότητας επ' αυτών, καθένας εκ των συγκυρίων δικαιούται να παραχωρεί μη αποκλειστικές άδειες εκμετάλλευσης σε τρίτους, χωρίς δικαίωμα περαιτέρω παραχώρησης αδείας, υπό τις εξής προϋποθέσεις:

(α) ενημερώνει εκ των προτέρων τους άλλους συγκυρίους·

(β) καταβάλλει δίκαιη και εύλογη αποζημίωση στους άλλους συγκυρίους .

Άρθρο 41

Κυριότητα των νέων στοιχείων από συγκεκριμένες ομάδες

Στην περίπτωση των έμμεσων δράσεων προς όφελος συγκεκριμένων ομάδων, το άρθρο 39 παράγραφος 2 και το άρθρο 40 παράγραφος 1 δεν εφαρμόζονται. Στην περίπτωση αυτή, τα νέα στοιχεία ανήκουν κατά συγκυριότητα στους συμμετέχοντες που είναι μέλη της ωφελούμενης από τη δράση συγκεκριμένης ομάδας, εκτός αν άλλως συμφωνήσουν οι συμμετέχοντες αυτοί.

Όταν οι έχοντες την κυριότητα των νέων στοιχείων δεν είναι μέλη της ωφελούμενης από τη δράση συγκεκριμένης ομάδας, εξασφαλίζουν την παραχώρηση στη συγκεκριμένη ομάδα όλων των δικαιωμάτων επί των νέων στοιχείων που είναι αναγκαία για την αξιοποίηση και διάδοση αυτών των νέων στοιχείων σύμφωνα με τους όρους του τεχνικού παραρτήματος της συμφωνίας επιχορήγησης.

Άρθρο 42

Μεταβίβαση κυριότητας νέων στοιχείων

1. Όταν ένας συμμετέχων μεταβιβάζει την κυριότητα νέων στοιχείων, μεταβιβάζει στον εκδοχέα τις υποχρεώσεις που ο ίδιος υπέχει από τη συμφωνία επιχορήγησης, ιδίως σε ό,τι αφορά την παραχώρηση δικαιωμάτων πρόσβασης, τη διάδοση και αξιοποίηση των νέων στοιχείων.

2. Υπό την επιφύλαξη των υποχρεώσεων τήρησης εμπιστευτικότητας που υπέχει, εφ'όσον ο συμμετέχων είναι υποχρεωμένος να παραχωρεί δικαιώματα πρόσβασης, γνωστοποιεί εκ των προτέρων στους λοιπούς συμμετέχοντες στην ίδια έμμεση δράση τη σκοπούμενη μεταβίβαση κυριότητας και τους παρέχει επαρκείς πληροφορίες σχετικά με τον νέο κτήτορα των νέων στοιχείων ώστε να τους επιτρέψει να ασκήσουν τα δικαιώματα πρόσβασης που έχουν δυνάμει της συμφωνίας επιχορήγησης.

Εντούτοις, οι άλλοι συμμετέχοντες δύνανται, μέσω γραπτής συμφωνίας, να παραιτηθούν του δικαιώματος ατομικής προειδοποίησής τους στην περίπτωση μεταβιβάσεων κυριότητας από έναν συμμετέχοντα σε ρητώς οριζόμενο τρίτο.

3. Αφού λάβουν προειδοποίηση σύμφωνα με το πρώτο εδάφιο της παραγράφου 2, οι άλλοι συμμετέχοντες δύνανται να αντιταχθούν στη σκοπούμενη μεταβίβαση κυριότητας για τον λόγο ότι αυτή θα επηρεάσει δυσμενώς τα δικαιώματα πρόσβασης που διαθέτουν.

Εάν οι άλλοι συμμετέχοντες τεκμηριώσουν ότι πρόκειται να θιγούν τα δικαιώματά τους, η μεταβίβαση κυριότητας λαμβάνει χώρα μόνο εφόσον και αφότου επιτευχθεί συμφωνία μεταξύ των ενδιαφερόμενων συμμετεχόντων.

4. Κατά περίπτωση, η συμφωνία επιχορήγησης δύναται να επιβάλλει επιπροσθέτως υποχρέωση εκ των προτέρων κοινοποίησης στην Επιτροπή κάθε σκοπούμενης μεταβίβασης της κυριότητας νέων στοιχείων σε τρίτους.

Άρθρο 43

Διαφύλαξη της ευρωπαϊκής ανταγωνιστικότητας και των αρχών ηθικής δεοντολογίας

Η Επιτροπή δύναται να αντιταχθεί στη μεταβίβαση κυριότητας νέων στοιχείων, ή στη χορήγηση αποκλειστικής άδειας εκμετάλλευσης νέων στοιχείων, σε νομική οντότητα εγκατεστημένη σε τρίτη χώρα μη συνδεδεμένη με το έβδομο πρόγραμμα πλαίσιο, εάν κρίνει ότι αυτό δεν εξυπηρετεί την ανάπτυξη της ανταγωνιστικότητας της ευρωπαϊκής οικονομίας ή αντιβαίνει στις αρχές ηθικής δεοντολογίας.

Στις περιπτώσεις αυτές, η μεταβίβαση της κυριότητας ή η παραχώρηση αποκλειστικής άδειας εκμετάλλευσης λαμβάνει χώρα μόνο εφόσον η Επιτροπή βεβαιωθεί ότι έχουν ληφθεί κατάλληλα μέτρα διασφάλισης.

Tμήμα 2 Προστασία, δημοσίευση, διάδοση και αξιοποίηση

Άρθρο 44

Προστασία των νέων στοιχείων

1. Οι έχοντες την κυριότητα νέων στοιχείων ικανών να χρησιμοποιηθούν σε βιομηχανικές ή εμπορικές εφαρμογές εξασφαλίζουν την κατάλληλη και αποτελεσματική προστασία των νέων αυτών στοιχείων, σύμφωνα με τη σχετική νομοθεσία, και λαμβάνοντας δεόντως υπόψη τα έννομα συμφέροντα, και δη εμπορικά, των συμμετεχόντων στην εκάστοτε έμμεση δράση.

Οι συμμετέχοντες που επικαλούνται έννομα συμφέροντα οφείλουν, σε κάθε δεδομένη περίσταση, να αποδείξουν ότι απειλείται δυσανάλογα μεγάλη βλάβη των συμφερόντων αυτών.

2. Στις περιπτώσεις που ο συμμετέχων που έχει την κυριότητα νέων στοιχείων δεν κατοχυρώνει την προστασία τους, και δεν μεταβιβάζει την κυριότητά τους σε άλλον συμμετέχοντα σύμφωνα με το άρθρο 42 παράγραφοι 1 και 2, δεν λαμβάνει χώρα καμία δραστηριότητα διάδοσης πριν ενημερωθεί σχετικά η Επιτροπή.

Στις περιπτώσεις αυτές, η Επιτροπή δύναται, με τη συναίνεση του ενδιαφερόμενου συμμετέχοντος, να αναλάβει την κυριότητα των υπόψη νέων στοιχείων και να λάβει μέτρα για την κατάλληλη και αποτελεσματική προστασία τους. Ο ενδιαφερόμενος συμμετέχων δύναται να αρνηθεί μόνο εφόσον είναι σε θέση να τεκμηριώσει ότι τα έννομα συμφέροντά του θα υποστούν δυσανάλογα μεγάλη βλάβη.

Άρθρο 45

Μνεία της χρηματοδοτικής συνδρομής της Κοινότητας

Σε κάθε δημοσίευση, αίτηση χορήγησης διπλώματος ευρεσιτεχνίας που κατατίθεται από συμμετέχοντα ή εξ ονόματος συμμετέχοντος, ή άλλη διάδοση που αφορά νέα στοιχεία, περιλαμβάνεται μνεία με την οποία διευκρινίζεται ότι τα εκάστοτε νέα στοιχεία έχουν παραχθεί με τη χρηματοδοτική συνδρομή της Κοινότητας.

Οι λεπτομέρειες διατύπωσης της μνείας αυτής καθορίζονται στη συμφωνία επιχορήγησης.

Άρθρο 46

Αξιοποίηση και διάδοση

1. Οι συμμετέχοντες αξιοποιούν τα νέα στοιχεία των οποίων έχουν την κυριότητα, ή εξασφαλίζουν την αξιοποίηση αυτών των νέων στοιχείων.

2. Κάθε συμμετέχων εξασφαλίζει την ταχύτερη δυνατή διάδοση των νέων στοιχείων των οποίων έχει την κυριότητα. Εάν παραλείψει την υποχρέωση αυτή, η Επιτροπή δύναται να εξασφαλίσει η ίδια τη διάδοση αυτών των νέων στοιχείων.

3. Οι δραστηριότητες διάδοσης είναι συμβατές με τα δικαιώματα διανοητικής ιδιοκτησίας, τις υποχρεώσεις τήρησης εμπιστευτικότητας, και τα έννομα συμφέροντα των εχόντων την κυριότητα των νέων στοιχείων.

4. Κάθε σκοπούμενη δραστηριότητα διάδοσης γνωστοποιείται εκ των προτέρων στους άλλους ενδιαφερόμενους συμμετέχοντες.

Σε συνέχεια σχετικής γνωστοποίησης, οι άλλοι ενδιαφερόμενοι συμμετέχοντες δύνανται να αντιταχθούν στη σκοπούμενη δραστηριότητα διάδοσης εάν κρίνουν ότι τα έννομα συμφέροντά τους που συνδέονται με τα νέα τους στοιχεία ενδέχεται να υποστούν δυσανάλογα μεγάλη βλάβη . Στην περίπτωση αυτή, η δραστηριότητα διάδοσης δύναται να λάβει χώρα μόνο εφόσον ληφθούν κατάλληλα μέτρα διασφάλισης των εννόμων αυτών συμφερόντων.

Άρθρο 47

Διάδοση νέων στοιχείων που προκύπτουν από δράσεις έρευνας αιχμής

Στην περίπτωση των δράσεων έρευνας αιχμής, οι συμμετέχοντες προβαίνουν σε ενέργειες ώστε να εξασφαλίσουν τη διάδοση των νέων στοιχείων, λαμβάνοντας υπόψη την αναγκαιότητα κατοχύρωσης των δικαιωμάτων διανοητικής ιδιοκτησίας, τα πλεονεκτήματα της ταχείας διάδοσης, τις υποχρεώσεις τήρησης εμπιστευτικότητας, και τα έννομα συμφέροντα των συμμετεχόντων.

Μέρος 2Δικαιώματα πρόσβασης σε προϋπάρχοντα στοιχεία και σε νέα στοιχεία

Άρθρο 48

Καλυπτόμενα προϋπάρχοντα στοιχεία

Οι συμμετέχοντες δύνανται να ορίσουν τα προϋπάρχοντα στοιχεία που είναι αναγκαία για τους σκοπούς της έμμεσης δράσης σε γραπτή συμφωνία και, κατά περίπτωση, να εξαιρέσουν συγκεκριμένα προϋπάρχοντα στοιχεία.

Άρθρο 49

Αρχές

1. Όλα τα αιτήματα παραχώρησης δικαιωμάτων πρόσβασης υποβάλλονται εγγράφως.

2. Τα δικαιώματα πρόσβασης δεν απονέμουν δικαίωμα παραχώρησης αδειών σε τρίτους, εκτός αν συμφωνεί σχετικά ο έχων την κυριότητα των νέων στοιχείων ή των προϋπαρχόντων στοιχείων.

3. Επιτρέπεται η παραχώρηση αποκλειστικών αδειών εκμετάλλευσης νέων στοιχείων ή προϋπαρχόντων στοιχείων, υπό τον όρο ότι όλοι οι άλλοι ενδιαφερόμενοι συμμετέχοντες έχουν δηλώσει εγγράφως ότι παραιτούνται των δικαιωμάτων πρόσβασης που έχουν στα εκάστοτε στοιχεία.

4. Υπό την επιφύλαξη της παραγράφου 3, κάθε συμφωνία βάσει της οποίας παραχωρούνται σε συμμετέχοντες ή σε τρίτους δικαιώματα πρόσβασης σε νέα ή σε προϋπάρχοντα στοιχεία πρέπει να κατοχυρώνει τη διατήρηση των δυνητικών δικαιωμάτων πρόσβασης των άλλων συμμετεχόντων.

5. Οι συμμετέχοντες στην ίδια δράση ενημερώνουν αλλήλους, το συντομότερο δυνατό, σχετικά με οιουσδήποτε περιορισμούς στην παραχώρηση δικαιωμάτων πρόσβασης στα προϋπάρχοντα στοιχεία ή σχετικά με οιονδήποτε άλλο περιορισμό ο οποίος ενδέχεται να επηρεάσει ουσιαστικά την παραχώρηση δικαιωμάτων πρόσβασης.

6. Η λήξη της συμμετοχής ενός συμμετέχοντος σε μια έμμεση δράση επουδενί θίγει την υποχρέωσή του να παραχωρεί δικαιώματα πρόσβασης στους παραμένοντες στην ίδια δράση συμμετέχοντες σύμφωνα με τους όρους και τις προϋποθέσεις που καθορίζονται στη συμφωνία επιχορήγησης.

Άρθρο 50

Δικαιώματα πρόσβασης για την εκτέλεση έμμεσων δράσεων

1. Δικαιώματα πρόσβασης σε νέα στοιχεία παραχωρούνται στους άλλους συμμετέχοντες στην ίδια έμμεση δράση, εάν τα νέα στοιχεία τους είναι απαραίτητα για την εκτέλεση των εργασιών τους στο πλαίσιο αυτής της έμμεσης δράσης.

Τέτοια δικαιώματα πρόσβασης παραχωρούνται ατελώς.

2. Δικαιώματα πρόσβασης σε προϋπάρχοντα στοιχεία παραχωρούνται στους άλλους συμμετέχοντες στην ίδια έμμεση δράση, εάν τα προϋπάρχοντα στοιχεία τους είναι απαραίτητα για την εκτέλεση των εργασιών τους στο πλαίσιο αυτής της έμμεσης δράσης, και υπό την προϋπόθεση ότι ο ενδιαφερόμενος συμμετέχων δύναται να τα παραχωρήσει.

Τέτοια δικαιώματα πρόσβασης παραχωρούνται ατελώς, εκτός εάν έχει άλλως συμφωνηθεί από όλους τους συμμετέχοντες πριν από την προσχώρησή τους στη συμφωνία επιχορήγησης.

Εντούτοις, οι εργολήπτες ΕΤΑ παραχωρούν ατελώς δικαιώματα πρόσβασης στα προϋπάρχοντα στοιχεία.

Άρθρο 51

Δικαιώματα πρόσβασης για σκοπούς αξιοποίησης

1. Οι συμμετέχοντες στην ίδια έμμεση δράση απολαύουν δικαιωμάτων πρόσβασης στα νέα στοιχεία, εάν αυτά τους είναι απαραίτητα για την αξιοποίηση των δικών τους νέων στοιχείων.

Τέτοια δικαιώματα πρόσβασης παραχωρούνται είτε υπό δίκαιους και εύλογους όρους, είτε ατελώς.

2. Οι συμμετέχοντες στην ίδια έμμεση δράση απολαύουν δικαιωμάτων πρόσβασης στα προϋπάρχοντα στοιχεία, εάν αυτά τους είναι απαραίτητα για την αξιοποίηση των δικών τους νέων στοιχείων, και υπό την προϋπόθεση ότι ο ενδιαφερόμενος συμμετέχων δύναται να τα παραχωρήσει.

Τέτοια δικαιώματα πρόσβασης παραχωρούνται είτε υπό δίκαιους και εύλογους όρους, είτε ατελώς.

3. Αίτημα για χορήγηση δικαιωμάτων πρόσβασης βάσει της παραγράφου 1 ή 2 δύναται να υποβληθεί έως και ένα έτος μετά την επέλευση οιουδήποτε εκ των κάτωθι γεγονότων:

(α) λήξη της έμμεσης δράσης·

(β) λήξη της συμμετοχής του έχοντος την κυριότητα των εκάστοτε προϋπαρχόντων ή νέων στοιχείων.

Οι εκάστοτε συμμετέχοντες δύνανται ωστόσο να καθορίσουν από κοινού άλλο χρονικό περιθώριο.

4. Εφόσον συναινούν όλοι οι έχοντες την κυριότητα, παραχωρούνται σε εργολήπτες ΕΤΑ δικαιώματα πρόσβασης σε νέα στοιχεία για σκοπούς περαιτέρω έρευνας, υπό δίκαιους και εύλογους όρους που καθορίζονται από κοινού.

5. Οι εργολήπτες ΕΤΑ παραχωρούν ατελώς δικαιώματα πρόσβασης στα προϋπάρχοντα στοιχεία που είναι αναγκαία για την αξιοποίηση των νέων στοιχείων που παράγονται από την έμμεση δράση.

Άρθρο 52

Πρόσθετες διατάξεις σχετικά με τα δικαιώματα πρόσβασης για τις δράσεις έρευνας αιχμής και για τις δράσεις προς όφελος συγκεκριμένων ομάδων

1. Στην περίπτωση των δράσεων έρευνας αιχμής, τα δικαιώματα πρόσβασης σε προϋπάρχοντα στοιχεία και σε νέα στοιχεία για σκοπούς εκτέλεσης ή αξιοποίησης παραχωρούνται ατελώς, παρά τις διατάξεις των άρθρων 50 και 51.

2. Όταν η ωφελούμενη από τη δράση συγκεκριμένη ομάδα εκπροσωπείται από νομική οντότητα η οποία συμμετέχει αντ'αυτής στη δράση, η εν λόγω νομική οντότητα έχει δικαίωμα να παραχωρεί περαιτέρω άδειες, ως προς οιοδήποτε δικαίωμα πρόσβασης της έχει παραχωρηθεί, στα μέλη της εκείνα τα οποία είναι εγκατεστημένα σε κράτος μέλος ή σε συνδεδεμένη χώρα.

Κεφάλαιο IV Ευρωπαϊκή Τράπεζα Επενδύσεων

Άρθρο 53

1. Η Κοινότητα δύναται να παραχωρήσει επιχορήγηση στην Ευρωπαϊκή Τράπεζα Επενδύσεων (ΕΤΕπ) με σκοπό την κάλυψη του κινδύνου των δανείων που η ΕΤΕπ χορηγεί προς υποστήριξη των ερευνητικών στόχων του έβδομου προγράμματος πλαισίου (χρηματοδοτική διευκόλυνση καταμερισμού του κινδύνου).

2. Η ΕΤΕπ παραχωρεί τα δάνεια αυτά σύμφωνα με τις αρχές της δικαιοσύνης, της διαφάνειας, της αμεροληψίας και της ίσης μεταχείρισης.

3. Η Επιτροπή έχει το δικαίωμα να αντιταχθεί στη χρησιμοποίηση της χρηματοδοτικής διευκόλυνσης καταμερισμού του κινδύνου για ορισμένα δάνεια, υπό τους όρους που καθορίζονται στη συμφωνία επιχορήγησης και σύμφωνα με τα προγράμματα εργασίας.

Κεφάλαιο V Τελικές διατάξεις

Άρθρο 54

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από 1ης Ιανουαρίου 2007.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C της , σ. .

[2] ΕΕ C της , σ. .

[3] ΕΕ C της , σ. .

[4] Γνώμη του Ευρωπαϊκού Κοινοβουλίου του Απριλίου 2005, και απόφαση του Συμβουλίου της […].

[5] ΕΕ C της , σ. .

[6] ΕΕ L 248 της 16.9.2002, σ. 1.

[7] ΕΕ L 357 της 31.12.2002, σ. 1, όπως έχει τροποποιηθεί με τον κανονισμό (ΕΚ, Ευρατόμ) αριθ. 1261/2005 της Επιτροπής (ΕΕ L 201 της 2.8.2005, σ. 3).

[8] Τρέχον κοινοτικό πλαίσιο για τις κρατικές ενισχύσεις υπέρ της έρευνας και της ανάπτυξης,ΕΕ C 45 της 17.2.1996, σ. 5.

[9] ΕΕ L 124 της 20.5.2003, σ. 36.

[10] ΕΕ L 75 της 22.3.2005, σ. 67.